****

**Szombathelyi Egyházmegyei Karitász**

**szakmai beszámoló**

**2016**

**Szakmai beszámoló**

**2016.**

**Rév Szenvedélybeteg Alacsonyküszöbű Szolgálat**



**Szakmai beszámoló**

**2016.**

A befogadó pályázat 2016.-ban a Nemzeti Rehabilitációs és Szociális Hivatal támogatásában lehetőséget ad a szolgáltatás működésére. Az idei év során is lehetőséget kaptunk egy év hosszabbításra.

**Az intézmény ellátási területe működési engedélye alapján:** Szombathely Megyei Jogú Város közigazgatási területe, illetve Szombathelyi Többcélú Kistérségi Társulás közigazgatási területére terjed ki.

***Szakmai munkánkat segítő társszakmák képviselői:***

1 fő pszichiáter

1 fő lelki vezető

1 fő szupervízor

1 fő jogász

**Az alacsonyküszöbű ellátás célja, feladata:**

Az alacsonyküszöbű pszicho-szociális ellátás keretében, célunk:

* a szenvedélybetegek és közvetlen környezetük minél szélesebb körének elérése és fogadása,
* a szerhasználatnak, valamint járulékos ártalmainak csökkentése,
* a változáshoz vezető úton való elindítás, annak segítése és az életvitelbeli problémák kezelése.

A szolgáltatás igénybevétele **ingyenes**, a **szerhasználat nem kizáró ok**, a jelentkezés a szolgálathoz **önkéntesen** történik, az **anonim** módon történő szolgáltatás igénybevétel, biztosított klienseink számára. Célcsoportja az addiktológiai problémával küzdő személyek és hozzátartozóik, illetve a deviáns életvitelű fiatalok közül kerül ki.

Intézményünk szolgáltatásaival kiemelt szerepet játszik a nehezen elérhető, rejtőzködő életmódot folytató célcsoport elérésében, hiszen, legnagyobb arányuk nem jelenik meg sem a szociális, sem az egészségügyi ellátórendszerben.

A segítő folyamat során lehetőség szerint feltárásra kerülnek a belső és külső erőforrások, célunk, a szenvedélybetegséggel kapcsolatos ismeretek átadása, az önértékelés erősítése, az életvitel, a magatartás, a kapcsolatrendszer változtatása az elérni kívánt eredmény érdekében. Ezen kívül biztosítjuk számukra az egészségügyi és szociális ellátásokhoz való egyenlő hozzáférés lehetőségét.

Nyújtott szolgáltatásaink:

1. **Pszicho-szociális intervenciók**
2. **Információs, valamint felvilágosító szolgáltatások**
3. **Telefonos, információs vonal fenntartása**
4. **Megkereső munka**
5. **Drop In klub**

***Prevenció:***

A 2016. év során számos előadást tartottunk a diákság számára megelőző jelleggel. Célunk, hogy minél szélesebb körben felhívjuk a felnövekvő generáció figyelmét a tudatmódosító szerek használatának veszélyeire.

A közép- illetve szakközépiskolák mellett általános iskolában is létrejött előadás - egészséghét alkalmából. Témaköreink bővültek a szenvedélybetegségekről, drogokról, designer drogokról, számítógép- játékfüggőség, alkohol. Ez évben prevenciós előadást tartottunk a Szombathelyi Egyházmegyei Karitász által szervezett gyerektáborban Nardán.

A 2016-os évben az alábbi iskolákkal sikerült együttműködni prevenciós előadások megtartásában:

* **Hefele Menyhért Szakképző Iskola**
* **Savaria Szakközépiskola**
* **Hermann Ottó Szakképző Iskola és Kollégium**
* **Bercsényi Miklós Általános iskola**

A primer megelőzés mellett másik nagyon fontos tevékenységünk a másod és harmadlagos megelőzés, mely egyrészt a szombathelyi Markusovszky Kórház pszichiátriai osztályának addiktív problémával küzdő betegeinek körében történik csoportfoglalkozás keretében. Felkérésre a szolgálat 2 hetente tart információs foglalkozást az osztályon lévő személyeknek. A csoportfoglalkozásokon az intézmény bemutatása történik, valamint személyes elbeszélgetés folyik a résztvevőkkel. A foglalkozás alkalmával felajánljuk az osztályról való kikerülés utáni segítségünket. Hasznosnak találjuk, mivel számos személy kereste fel szolgálatunkat a csoportfoglalkozásokra hivatkozva. A Szombathelyi Markusovszky kórház addiktológiai osztályán tartott csoportfoglalkozás és a hozzá kapcsolódó egyéni konzultációk száma 2016. évben a következőképpen alakult: a kórházi csoportfoglalkozás alkalmával **21 fő** jelent meg.

**Drop In klub:**

A Drop In (megpihenő klub/ kontaktklub) elsősorban szerhasználó szenvedélybetegek számára - minimális elvárások mellett - biztosít pihenési, józanodási lehetőséget. Ezt a lehetőséget alkoholos befolyás alatt lehet igénybe venni.

A drop in klub igénybevétele során számos kiegészítő szolgáltatást biztosítottunk, a szükségletekhez és igényekhez mérten. Több alkalommal biztosítottunk számukra:

* ingyenes hideg élelmet,
* telefon és internet használatot,
* sajtótermékek, könyvek tömegkommunikációs eszközök használatát (tv, rádió, dvd), szabadidős programokon való részvételt (kirándulás, zsíros kenyér-parti, társasjáték),
* fürdési tisztálkodási lehetőségét,
* személyes ruházat tisztításának lehetőségét.

A nyitvatartási idő változatlanul a Drop In Klub esetében is

***hétfő – csütörtök – péntek 7:30 – 16:00 h-ig***

***kedd – szerda 7:30 – 18:00 h-ig***

*A Szolgálathoz való bekerülés módjai/klienseinkkel való kapcsolatba kerülés módjai:*

A szenvedélybetegek személyiségéből adódóan, többnyire elutasító, rejtőzködő életmódot folytatnak ezért a szolgálattal való kapcsolatba kerülésük is különböző módon történik:

- önkéntesen jelentkeznek: (ez a legideálisabb, hiszen már van motiváció a változásra, a változtatásra és így hatékony, eredményes a munka),

- pszichiáter szakorvos javaslatára,

- kórházi csoportfoglalkozás útján,

- rehabilitációs intézményben tartott csoportfoglalkozás útján,

- hozzátartozó illetve ismerős útján,

- a szociális jelzőrendszer tagjainak jelzése útján (Családsegítő és Gyermekjóléti Szolgálat, védőnő, háziorvos).

**Csoportokkal végzett szociális munka:**

Ebben az évben is tartottunk csoportfoglalkozásokat a Réven kívül. A tavalyi évben indított csoportok 2016-ban is jól működtek. Sikerült megszólítani egy réteget, akik mindig jelen vannak a foglalkozásokon. Hozzájuk sokszor csatlakoznak új tagok is.

Csoportfoglalkozást tartunk Kőszegen a Dr. Nagy László Gyógypedagógiai Intézményben. Szombathelyen a Vasi TEGYESZ-ben, illetve Gencsapátiban az Ernuszt Kelemen Gyermekvédelmi Intézmény ellátottai számára. A szolgálatunknál folyó egyéni terápiás munka mellett a másik legfontosabb mozzanat a csoportokkal végzett szociális munka. A csoportok hatékonysága igen sikeresnek mondható, a kistérségi működési terület ellenére is. A csoportok heti – kétheti rendszerességgel kerülnek megtartásra.

*Csoportfoglalkozásaink:*

**Biblia csoport:**

Az Egyházmegyei Karitász lelkészének vezetésével a RÉV alakulásának évétől hetente közösségi beszélgetések vannak. A bibliaórák keretében próbálják a kliensek megtalálni a helyes utat. Az aktuális ünnepekhez kapcsolódó fontos információk átadása történik. A csoportfoglalkozáson való részvételnek nem feltétele a vallásosság. A lelki vezető minden érdeklődőt szeretettel vár és erősíti őket a lelki megújulásában.

**Életmód csoport**

Az alacsonyküszöbű ellátás biztosítja a szolgáltatást igénybe vevő szenvedélybetegek és hozzátartozóik részére, hogy pszichiátriai tanácsadáson vegyenek részt. Mindemellett csoportfoglalkozáson vehetnek részt klienseink, heti rendszerességgel, melyet a szolgálat pszichiáter szakorvosa vezet. Mivel a szenvedélybetegségek hátterében pszichés problémák is állhatnak, ezért a csoport célul tűzte ki az ezeken való segítségnyújtást. Így újabb lehetőség nyílik arra, hogy klienseink életvezetési problémáikat meg tudják oldani.

**Kórház csoport**

A szombathelyi Markusovszky Kórház Pszichiátriai Osztályán történik a csoportfoglalkozás. Felkérésre a szolgálat 2 hetente tart információs foglalkozást az osztályon lévő személyeknek. A foglalkozásokon az intézmény bemutatása történik, valamint személyes elbeszélgetés folyik a csoporton résztvevőkkel. Felajánljuk az osztályról való kikerülés utáni segítségünket. Nagy jelentősége van, és hasznosnak találjuk, mivel számos személy kereste fel szolgálatunkat a csoportfoglalkozásokra hivatkozva.

**Bogát**

A Fővárosi Önkormányzat Idősek Otthonában, addiktív problémával küzdők számára tartott csoportfoglalkozás. A csoportfoglalkozások során információ átadás történik elsősorban dohányzás és alkohol témakörben. Havonta járunk foglalkozást tartani az otthon lakóinak.

**Érintett csoport**

A hozzánk forduló szenvedélybetegséggel küzdő személyek részére, csoportvezető jelenlétében meghatározott téma feldolgozása mellett működő szabad interakciós csoportfoglalkozás. A csoporton a függőségi szinttől eltérően bárki részt vehet. A téma az önismereti játékok mellett a szenvedélybetegséghez kapcsolható valamennyi téma megjelenése. Heti rendszerességgel működő csoport.

**Hozzátartozói csoport**

Erre a foglalkozásunkra azokat az egyéneket várjuk, akik együtt élnek egy szenvedélybetegségben élő egyénnel, vagy közvetlen módon kapcsolatban állnak az egyénnel. Arra törekszünk, hogy a probléma feldolgozásában segítsünk, illetve önismereti feladatokkal próbáljuk a hozzátartozók problémáját, véleményét megismerni. Kéthetente működő csoportfoglalkozás.

**Színjátszó csoport**

Különböző színdarabok, történeteket, műsorokat viszünk színpadra. Karácsony, Húsvét, Pünkösd, 1848-as szabadságharc, 1956-os szabadságharc készülve szoktunk darabokkal fellépni. Célunk, hogy a klienseket bevonjuk a munkafolyamatokba és megmutassák sokszínű személyiségüket. Kéthetente működő csoportfoglalkozás.

**IFI Klub**

Elsősorban fiatal szerhasználó, droghasználó, érintett fiatalokat várunk a csoportfoglalkozásra. Önismereti, személyiségfejlesztő feladatokkal színesített csoportfoglalkozás. Havi egyszer működő foglalkozás.

**Gyermekotthon- csoportfoglalkozás**

Külső helyszínen tartjuk a legfontosabbnak azt, hogy a gyerekeket megszólítsuk, illetve megismerjük problémáikat, dilemmájukat. Mivel fiatal korosztályról van szó, a célcsoport a 14-18 év közötti fiatalok, preventív munkát is végzünk, a körükben- felhívjuk a figyelmüket a drogok ártalmas hatásaira, illetve informáljuk őket arról, hogy hova tudnak fordulni akár szenvedélybetegséggel, kapcsolatos problémájukkal, de akár életvezetési problémákkal kapcsolatban is. Havonta egyszer létrejövő foglalkozásról van szó.

**Együttműködő felek:**

**Szikla Pszichiátriai Közösségi Gondozó**

Az intézmények közötti megállapodás szerint, ha a szolgálathoz érkező kliens problémájának megoldása az intézményi kompetenciákat meghaladja, akkor abban az esetben közvetlen kapcsolatfelvétel útján a társintézménybe irányítja, a hozzánk forduló érdeklődők számára biztosítjuk a megfelelő tájékoztatást a társintézményről.

**Pálos Károly Szociális Szolgáltató Központ és Gyermekjóléti Szolgálat**

Szombathely és kistérségében látják el a családsegítés és gyermekjóléti, gyermekvédelmi feladatokat. Közös munkánk során több alkalommal kaptunk jelzést a Szolgálattól, hogy vegyük fel a kapcsolatot az érintett egyénnel, családdal, ahol munkatársaik szenvedélybeteg problémával találkoztak. Kérésükre a Szolgálatunk munkatársa felkeresi a családot és elkezdődik a segítő, együttműködő kapcsolat.

**Intaháza – Mesteri (Pszichiátriai Rehabilitációs Osztály)**

Az intézménnyel kötött megállapodás nagyon hatékony, hiszen a gyógykezelésre szoruló betegeinket lehetőség szerint fogadja az intézmény. Számos esetben kértünk elhelyezést klienseink számára az intézménybe, akik szinte kivétel nélkül elhelyezést kaptak az osztályon.

**Markusovszky Kórház – Pszichiátriai Osztálya (addiktológiai részleg)**

Az osztályon 2 heti rendszerességgel tart a szolgálat információs csoportot, ahol arról adunk tájékoztatást, hogy az osztályról való kikerülés után a közösségi ellátással kapcsolatban, milyen szolgáltatásokat vehetnek igénybe. A csoportfoglalkozás eredményességét mutatja, hogy többen is felkeresték szolgálatunkat és kerültek be gondozottaink körébe.

**Markusovszky Kórház – Felnőtt Pszichiátriai és Addiktológiai Gondozó és Szakrendelés**

A Felek kölcsönösen vállalják munkájuk során, hogy a pszichiátriai és addiktológiai problémával küzdő klienseket, igényeinek és szükségleteinek szem előtt tartása mellett egymáshoz irányítják. Az információnyújtáshoz szükséges nyomtatványokat, mint plakát, szórólap, infókártya folyamatosan biztosítja.

**Kékkereszt Egyesület**

A Kékkereszt Egyesület minden hétfőn tart csoportfoglalkozást, melyen a szolgálat munkatársai is lehetőség szerint részt vesznek. A foglalkozás egyházi vetületű, mely kapcsolódik intézményünk szelleméhez. A csoporton résztvevő személyek között vannak, akik absztinens időszakban vannak, de vannak olyanok is, akik még szerhasználók. A Kékkereszt Egyesülettel való kapcsolatunk során próbáljuk feltárni a potenciális rászorulókat és mind szélesebb körben tájékoztatni a résztvevőket a közösségi ellátás széleskörű szolgáltatásairól.

#### Vas Megyei Rendőrfőkapitányság

A szerződő felek megállapodtak az alacsonyküszöbű szolgáltatás ellátására, esetmegbeszélés, tapasztalatcsere, prevenciós előadások tartása érdekében szakmai, gyakorlati együttműködésre vállalnak kötelezettséget. A Szombathelyi Kistérségi Többcélú Társuláshoz tartozó 40 településen felkérés esetén térítésmentesen az oktatáshoz, tájékoztatáshoz előadót, szakoktatót, oktatási segédanyagot, segédeszközöket biztosítunk.

**Kábítószer Egyezttő Fórum**

A megállapodás során a következők kerültek meghatározásra: a Szolgálat vállalja, hogy segítséget nyújt a hozzáforduló szenvedélybetegek számára, illetve deviáns életvitelű fiataloknak, és vállalja az ellátási területén prevenciós előadások tartását. Mindehhez szóróanyagot biztosít.

**Humán Harmónia Alapítvány**

A Humán Harmónia Alapítvány és a Szolgálat kölcsönösen vállalja, hogy a vele kapcsolatba került szenvedélybeteg illetve deviáns életvitelű fiatalt, az igényeire és szükségleteire figyelemmel egymáshoz irányítja. Pályázati programok lebonyolításában történik együttműködés a két fél között.

**Fővárosi Önkormányzat Idősek Otthona – Bogát**

A Szolgálat két hetente együttműködve keresi fel az intézmény addiktív problémákkal küzdő lakóit, akiknek információnyújtással egybekötött önismereti csoportot tart elsődlegesen dohányzás és alkohol problémakörben.

**Konferenciák, rendezvények, események:**

* RÉV vezetői konferenciákon való részvétel
* Karitász-napon való részvétel
* Szupervízió havi rendszerességgel
* Kapcsolattartás az együttműködő intézményekkel
* Szabadidős programok megszervezése és lebonyolítása
* Kerti parti a kliensek számára
* Prevenciós előadások tartása
* Kirándulás Pannonhalmán
* Humán Civil ház előadás egészséghét alkalmából
* Főiskolai hallgatók fogadása – intézménylátogatás keretében
* Szakmai konferenciákon való részvétel
* Szent Márton és Szent Erzsébet rendezvényen és ünnepi szentmisén való részvétel
* Magyar Államkincstár ellenőrzése
* Nemzeti Rehabilitációs és Szociális Hivatal ellenőrzése
* Katolikus Módszertan –ellenőrzés
* Gyerektábor Nardán
* Betlehemes előadás Bogátos és Vasegerszegen az idősek otthonában
* A Győri Hittudományi Főiskola Szombathelyi Képzési Központjában klienseink által készített festményekből, faképekből és gobelin alkotásaiból szerveztünk kiállítást.
* Részt vettünk a Budapesten megrendezett Katolikus Társadalmi Napokon

**Összegzés:**

A RÉV Szenvedélybeteg Segítő Szolgálat tevékenységi köre 2016.-ban is kiterjedt egyéni esetkezelő munkára, csoportmunkára, megkereső munkára, prevenciós foglalkozásokra valamint drop in szolgáltatásra.

Az egyéni konzultációk alkalmával célunk, hogy feltárjuk az egyént érintő aktuális problémát, ami a szenvedélybetegséget előidézhette. Ezeknek a leküzdése pozitív változást idéz elő. Segítséget nyújtunk életvezetési bizonytalanságok megoldásában, lehetőség van pszichiáterrel való konzultálásra. Lelkésszel való találkozásra, valamint jogi tanácsadásra. Megszervezzük szociális és egészségügyi szolgáltatások elérését. Álláskeresési, lakhatási problémák megoldásában tudunk közreműködni.

Klubszerű foglalkozásokon segítjük a pozitív változás előidézését. Ilyen az Érintett csoport, melyen a szenvedélybetegséggel küzdő személyek részére van lehetősé az önismeretben való elmélyülésre. Biblia csoporton a karitász lelki vezetője az Istenismereten keresztül mutat irányt a helyes, kiegyensúlyozott életmód megtalálásában. Az Életmód csoport pszichiáter szakorvos által tartott foglalkozás. Szabadidő foglalkozáson készülnek a kézműves termékek. Szenvedélybetegeink hozzátartozói számára van lehetőség csoportfoglalkozáson való részvételre. Gyermekotthonokban is tartunk csoportokat a társadalom perifériájára szorult fiataloknak. Rendszeresen járunk a Markusovszky kórház Pszichiátriai Osztályára csoportfoglalkozást tartani szenvedélybetegségben gyógyuló betegek számára. A Fővárosi Idősek Önkormányzati Otthonában – Bogáton havi egy alkalommal tarunk foglalkozást, leginkább dohányzás és alkohol témakörben. Prevenciós előadásainkon megszólítottuk az általános és középiskolás diákokat, felhívva figyelmüket a tudatmódosító szerek által előidézett veszélyekre.

Több alkalommal biztosítottunk, hideg élelmet, internet és telefon használatot, sajtótermékek, könyvek használatát, valamint biztosítottunk tisztálkodási lehetőséget. Szolgálatunk az idei évre tervezett előírásoknak megfelelően teljesítette munkáját. A mindennapi munkánkat segíti a szupervízor rendszeres, havi jelenléte, ahol sor kerül a munkatársak támogatására is. A 2016-os évben a törvényi előírásoknak megfelelően láttuk el szakmai feladatainkat

A szolgálatnál regisztrált ellátottak (**122**) statisztikai adatai


2016. január 1. – december 31.-ig.

A férfiak aránya meghatározó mértékben magasabb, mint a nőké. Az évek során egyre inkább az a tapasztalatunk, hogy a nők száma egyre inkább emelkedik, sajnos egyre több nő válik szenvedélybeteggé. Számos tényező vezet ahhoz, hogy valaki szenvedélybeteggé váljon, mint pl. válás, túlterheltség, munka- karrier, mindennapi problémák. Ezek a társadalom minden szereplőjére hatással vannak.

Tapasztalataink szerint a designer drogok használói között kisebb a különbség a férfiak és a nők között. Ez a fajta tudatmódosító hatású szer sajnos népszerű a nők körében is.

Életkor tekintetében elmondható, hogy már a tizenéves korosztálynál is megjelenik a szerhasználat valamely formája, főként a designer drog népszerű ennél a korcsoportnál. Az elmúlt év során megnövekedett a fiatalkorúak jelenléte az ellátottak körében. A legnagyobb arányban azonban a 24 év felettiek, azon belül is a 45-55 év közöttiek jelennek meg.

A diagramból jól kiolvasható, hogy legnagyobb arányban alkoholproblémával keresték fel szolgálatunkat, de megjelennek a drog, gyógyszer és játék szenvedélybetegek. A szerhasználat mellett meghatározó számban jelennek meg, akik pszichoszociális segítséget kérnek .



A munkaerő piaci státuszt illetően legnagyobb arányban a munkanélküli illetve a gazdaságilag inaktív társadalmi rétegből kerülnek ki klienseink. A szenvedélybetegség gyógyulásában kulcsfontosságú, hogy a mindennapi elfoglaltság a napirend bekerüljön a szerhasználó életébe. A munkavégzés és a kötött programok a napi rutin végzése mellett könnyebb elterelni a figyelmet a szerhasználatról. A gyógyulással párhuzamosan van lehetőség a napi elfoglaltságok körét bővíteni. Szolgálatunk mindent megtesz annak érdekében, hogy segítő tevékenységével előmozdítsa a szermentes életet, mellyel lehetővé válik a társadalomba való érvényesülés.

A rendszeresen foglalkoztatottak klienseink jelentős hányadát teszik ki. Körükben szükséges a változás mielőbbi elindítása. Nagy a kockázata annak, hogy a szerhasználat miatt elveszítik állásukat, ezzel tovább mélyítve a problémát.

Kis hányadban jelentek meg intézményünkben szerhasználók, aki még a tanulmányi idejüket töltik. Ők gyakran szülői kísérettel érkeznek intézményünkbe.

Szolgálatunk tiszteletben tartja klienseink névtelenségét, amennyiben ahhoz az ellátott ragaszkodik. Számuk a teljes klienskört tekintve a legkisebb hányadot teszi ki.

***Kliensek nemek szerinti megoszlása:***

|  |  |
| --- | --- |
| ***Férfi*** | ***Nő*** |
| 77 | 45 |

***Kliensek életkori megoszlása:***

|  |  |  |
| --- | --- | --- |
| ***életkor*** | ***Férfi*** | ***Nő*** |
| ***12-13*** | ***2*** | ***2*** |
| ***14-16*** | ***6*** | ***3*** |
| ***17-18*** | ***8*** | ***7*** |
| ***19-24*** | ***11*** | ***6*** |
| ***24-*** | ***50*** | ***27*** |
| ***∑*** | ***77*** | ***45*** |

***Kliensforgalom:***

|  |  |
| --- | --- |
| ***Új*** | ***Régi*** |
| ***37*** | ***85*** |

***Anonim telefonos információnyújtás:***

|  |
| --- |
| ***-*** |

***Nyújtott Szolgáltatások százalékos megoszlása:***

|  |  |  |
| --- | --- | --- |
| ***Konzultáció, tanácsadás*** | ***639*** | ***45, 58 %*** |
| ***Életvezetés segítése*** | ***554*** | ***39,51 %*** |
| ***Jogi információadás*** | ***1*** | ***0,07 %*** |
| ***Álláskeresési tanácsadás*** | ***-*** | ***-*** |
| ***Klubszerű foglalkozás*** | ***109*** | ***7,77%*** |
| ***Szoc. Eü. Ellátás Szervezése*** | ***2*** | ***0,14%*** |
| ***Melegedő, pihenő funkció*** | ***1*** | ***0,07%*** |
| ***Józanodás*** | ***-*** | ***-*** |
| ***Elsősegély*** | ***-*** | ***-*** |
| ***Krízisintervenció*** | ***-*** | ***-*** |
| ***Információnyújtás*** | ***96*** | ***6,86%*** |
| ***Egyéb*** |  |  |
| ***Összesen:*** | ***1402*** | ***100%*** |

***Szolgáltatás részeként nyújtott vagy begyűjtött eszközök darabszáma***

***Nyújtott eszközök***

|  |  |
| --- | --- |
| ***plakát*** | ***-*** |
| ***ismertető füzet*** | ***285*** |
| ***szórólap*** | ***519*** |
| ***egyéb*** | ***ruha,cipő*** |

***Szolgáltatások időtartama***

***Szolgáltatási napok száma: 254***

***Szolgáltatás napi időtartama: 8:00 – 16:00 /8h/***

***10:00 – 18:00 /8h/***

***Az egyszerre jelenlévő szakemberek száma: 4***



**Szakmai beszámoló**

**2016.**

**Rév Szenvedélybeteg Közösségi Gondozó**



**Szakmai beszámoló**

**2016.**

1. **Bevezető:**

A Szombathelyi Egyházmegyei Karitász által fenntartott Rév Szenvedélybeteg Közösségi Gondozó 2012. január 01-től 40 fő ellátására nyert 3 éves pályázatot (Nemzeti Rehabilitációs és Szociális Hivatal). 2016-ban a feladatmutatónkat 48 fő ellátására módosították. Ellátottaink számát tekintve 2016-ban is meghaladta ez a létszám a 48 főt. Ahogy a korábbi években, így tavaly is az érintetteket és a hozzátartozóikat felekezeti hovatartozás nélkül tudtuk fogadni.

Az intézmény ellátási területe: Szombathely Megyei Jogú Város közigazgatási területe, illetve Szombathelyi Többcélú Kistérségi Társulás közigazgatási területe.

Intézményünk 2016 év februárjában ünnepelte 20 éves évfordulóját, melyet közös szentmisével, emlékezéssel ünnepeltünk az elmúlt húsz év ideje alatt dolgozó munkatársainkkal együtt.

**Munkatársak köre:**

2016. évben a közösségi gondozó 3 főállású munkatárssal működött. Az intézmény a törvényben meghatározottaknak megfelelően biztosította működését. (**1/2000. (I. 7.) SzCsM rendelet)**

Főállású munkatársak:

1 fő közösségi koordinátor

2 fő közösségi gondozó

Megbízási szerződéssel:

1 fő pszichiáter

1 fő szupervízor

1 fő lelkész

Önkéntesként:

1. fő jogász

Intézményünkben a szolgáltatásaink igénybevételének ideje (nyitva tartás):

**hétfő-csütörtök-péntek:** 8.00-16.00 óráig

**kedd-szerda:** 8.00-18.00 óráig

1. **Közösségi gondozás célja, feladata:**

A közösségi ellátás célja, hogy az általa gondozott szenvedélybetegek integrált és teljes jogú tagjai maradjanak a társadalomnak, illetve reintegrálódjanak a közösségbe. Filozófiája szerint, a negatív folyamatok megállíthatók és megfordíthatók, a változásra és a felépülésre mindig van lehetőség. A szenvedélybetegségek hatékony kezelésének fontos tényezője, hogy a beavatkozás minél korábban megtörténjen.

A közösségi gondozás alapszolgáltatás, melynek keretében a klienseinknek biztosítani tudjuk, hogy számukra lakókörnyezetükben nyújtsunk segítséget. A lakókörnyezet megismerésével lehetőségünk van arra, hogy egyénre szabott gondozási tervet készítsünk, amely eredményesebbé teszi a bizalom kiépítését és segíti a beavatkozási célok, stratégiák kialakítását, tervezését, valamint a kompetenciahatárok tisztázását. Azáltal, hogy betekintést nyerünk a kliens mindennapi életébe, felhasználva a természetes erőforrásait, hatékony eredményeket érünk és értünk el. Segítséget nyújtunk a kliensek számára egészségi és pszichés állapotuk javításában; meglévő képességeik és készségeik megtartásában és fejlesztésében; munkához való hozzájutásukban; a mindennapi életükben adódó konfliktusok feloldásában és problémáik megoldásában; a szociális és mentális gondozásukban; egészségügyi ellátáshoz való hozzájutásukban és egyéni rehabilitáció szervezésében.

Kiemelt szerepet tulajdonítottunk a társadalmi helyzet okozta aktuális élethelyzeteknek. A szenvedélybetegség hátterében általában van egy tartósan fennálló akut feszültséghelyzet, melyet kiválthat a munkanélküliség, lelki- vagy anyagi problémák, családi konfliktusok/válás, krónikus betegség, stb. 2016-ban is megjelentek a szolgálat életében ezek a háttértényezők. A feszültséghelyzetek társadalmi szinten kezdenek mindennapossá válni az emberek életében, a problémamegoldó eszközök pedig nem állnak a rendelkezésükre. A szerhasználat illetve függőség hátterében gyakran rossz stressz kezelési-, illetve megküzdési mechanizmusok állnak, ezért fontos hogy az ellátást igénybe vevők birtokába legyenek mindazon ismereteknek és készségeknek, amelyek segítik sikeres rehabilitációjukat.

A célok elérése érdekében fontosnak tartjuk a motivációt, az önálló életre való képesség-, életviteli készségek-, valamint problémamegoldó készségek fejlesztését, a munkaerőpiacra való reintegrálódást, a szabadidő hasznos eltöltését. Ezen célok megteremtését szolgálják az egyéni terápiás kapcsolat mellett a csoportfoglalkozásaink is.

Mindemellett a családlátogatásoknak is fontos szerepe van abban, hogy szolgáltatásainkat komplex módon lakókörnyezetükben tudjuk biztosítani klienseink számára, hiszen a kistelepüléseken a társadalmi, közösségi megítélés, stigmatizáció sokkal inkább érvényesül, mint nagyobb városokban, így a reintegrálódásnak kisebb az esélye. Továbbá a szenvedélybetegség az egész családi működést érintő, idővel elsődlegessé váló stressz forrásként jelenik meg. Fontos, hogy minden emberi és szakmai segítséget megadjunk ahhoz, hogy klienseink hozzátartozóinak élete is újra kiegyensúlyozottá válhasson. Sok esetben a lakókörnyezeti gondozás teszi csak lehetővé, hogy a hozzátartozóval is találkozzunk és sikeresen bevonjuk a gondozási munkába.

A Szolgálat feladat ellátási szerződésben vállalta Szombathely és Kistérségében a szenvedélybetegek közösségi gondozását, ennek alapján a szerződésben lévő településeken olyan segítő munkát végzünk, mely nagyban épít mind a kliensekkel, hozzátartozóikkal és háziorvosokkal, illetve a települések jegyzőivel való együttműködésre is és a folyamatos kapcsolattartásra egyaránt. Ők fontos jelzőrendszerként működnek a Szolgálat számára.

1. **Egyéni terápiás kapcsolat:**

Az egyéni terápiás kapcsolat első lépése a Szolgálat és a kliens közötti együttműködési megállapodás elfogadása, egy feltétlen bizalmon és őszinteségen alapuló kapcsolat kialakulásában. A bizalom kialakításához a teljes feltétel nélküli elfogadás képessége szükséges a segítő oldaláról, hiszen a szenvedélybetegségben küszködő emberek többsége másokkal szégyenli a problémáit megosztani. Intézményünkről elmondható, hogy számos esetben a hozzátartozókon keresztül érjük el a klienseket. Gyakran az orvosi rendelőkben, hirdetőtáblákon elhelyezett plakátokon feltüntetett információk alapján keresik fel szolgálatunkat, ezen kívül jól működő internetes oldalunkon is kapcsolatot tarthatnak velünk klienseink.

A közösségi gondozók és a koordinátor is rendszeresen segítő beszélgetéseket folytatnak a kliensekkel. Ezeken a beszélgetéseken feltárják a kliens élethelyzetében fellelhető problémák eredetét, a pszichiáter szakorvossal együtt aktuális pszichés állapotát, családi körülményeit és minden olyan külső tényezőt, ami a szenvedélybetegséget előidézhette, illetve eredményezhette.

Gondozási tervben a gondozó és az érintett közösen meghatározzák a rövid és hosszú távú célokat, melyben a kliens fejlődése érdekében önmagával szembeni elvárásai a meghatározóak. Aktuális probléma esetén a segítő szakemberek krízisintervenciót alkalmaznak. Ezen kívül lehetőségük van betegeinknek a pszichiáterrel, lelkésszel, illetve jogásszal is felvenni a kapcsolatot.

A hosszú távú együttműködés eredményessége mérhető az egyén szermentességének idejében, valamint a körülötte megváltozott körülményekhez illetve környezeti változásokhoz való alkalmazkodásban is.

Egyéni terápiás kapcsolat 2016. január 1 - december 31-ig 54 fővel valósult meg. Heti - kétheti rendszerséggel (illetve az egyén aktuális állapotától függően, akár több alkalommal).

1. **Csoportokkal végzett szociális munka:**

A Szolgálatunknál folyó szakmai munka másik alappillére a csoportokkal végzett szociális munka. A szenvedélybetegség jellemzője a kötöttségek kerülése, mely a csoportok működésére is kihatással van. Bár változó létszámmal működtek, ennek ellenére a csoportok hatékonysága igen sikeresnek mondható. A csoportok heti rendszerességgel kerülnek megtartásra. Az egyéni segítőbeszélgetések, valamint a csoportfoglalkozások egyaránt intézményünkben zajlanak. Csoportfoglalkozásaink igény szerint teret adnak a készségfejlesztésnek, kikapcsolódásnak, élményszerzésnek és nem utolsó sorban a személyiségfejlődésnek is. A foglalkozásokon való részvételnek sem feltétele a felekezeti hovatartozás.

**Csoportfoglalkozásaink**

* ***Szabadidős csoport***

A szabadidős csoportfoglalkozás heti rendszerességgel működik, ahol kézműves, dísz és ajándéktárgyak készülnek klienseink kézügyessége révén. Szabadidős csoportunkon klienseink kiélhetik a bennük szunnyadó kreativitásukat, miközben könnyen elkészíthető termékeket állítanak elő. Ezek a tárgyak Húsvétkor, a Szent György és Szent Márton napi vásárokon valamint a szombathelyi plébániákon különböző ünnepek alkalmával kerülnek értékesítésre. Mindez nagy motiváló erőként hat, hiszen megtapasztalhatják és átélhetik, hogy az általuk készített termékeket megvásárolják az emberek, és azzal díszítik otthonaikat. A csoportfoglalkozásnak a kreatív foglalkozás mellett közösségépítő jellege is van.

* ***Érintett csoport***

A csoportot azon szenvedélybetegek részére tartjuk, akik még szerhasználók, vagy már elindultak a gyógyuláshoz vezető úton. 2011 szeptemberében került sor az első csoportfoglalkozásra. Azóta folyamatos az érdeklődés a csoportban való részvételt illetően. Nyílt csoportként működik, nem állandó létszámú, minden alkalommal van lehetőség a bekapcsolódásra. A csoporttagok hasonló vagy azonos problémákkal küzdenek. Minden foglalkozáson hétről-hétre új témakör kerül feldolgozásra játékos, fejlesztő és önismereti feladatokkal kiegészítve. Ezek a témák az élet több területére vonatkozó eligazodást segítik, melynek révén újra tudnak integrálódni a társadalomba, illetve lehetőségük nyílik a probléma megoldó és más készségek fejlesztésére. A témafeldolgozás kapcsán csoportos és egyéni feladatokat egyaránt kapnak a csoporttagok a kitűzött célok elérése érdekében, melyet aztán közösen dolgoznak fel a szakmai irányítást végző két csoportvezetővel. Az aktív részvételre különösen nagy igény mutatkozik azon klienseink körében is, akik már több éve szermentesek, mivel ők is szükségét érzik a folyamatos megerősítésnek.

* ***Kultúr-klub***

A változatos történelmi, kulturális témák lehetőséget biztosítanak a rejtett képességek kibontakozására, fejlesztésére ugyanakkor az eszmecserére is. A csoportfoglalkozásokon heti egy órában lehet részt venni.

* ***Biblia csoport***

Szintén heti rendszerességgel Mons. Horváth József pápai prelátus iránymutatásával Biblia csoportot tartunk. Csoportfoglalkozásainkon a részvétel önkéntes. A közös imádkozás és éneklések után klienseinknek lehetősége van arra, hogy lelki támogatást kérjenek. Különböző egyházi ünnepekhez kapcsolódóan halhatunk bibliai történeteket, teológiai magyarázatokat. A biblia csoportfoglalkozást kiegészítjük különböző szabadidős programokkal is, így egy egész délutános kikapcsolódást, lelki feltöltődést tudunk klienseink részére biztosítani. A foglalkozás bibliaolvasással, beszélgetésekkel, közös áhítatok tartásával, olykor audiovizuális eszközök segítségével valósul meg.

Megemlítenék néhány biblia csoporthoz kapcsolódó, kiegészítő tevékenységet: fánksütéssel, farsanggal kezdődött az év, majd tartottunk számos vetélkedőt is. A jó hangulatban eltöltött perceket követően jött a készülődés a böjti időszakra, majd a húsvétra, később az adventre. Végül meghitt karácsonyi ünnepséggel zártuk ezt az évet. A programoknak régi és új klienseink egyaránt aktív résztvevői voltak.

* ***Életmód csoport***

A szolgálat pszichiáter szakorvosa irányítja a csoportfoglalkozást, mely során a pszichés problémák kerülnek orvoslásra. Szakorvosunk életviteli tanácsadást folytat heti rendszerességgel. Ezzel a lehetőséggel is újabb alkalom nyílik arra, hogy klienseink életvezetési problémáikat meg tudják oldani.

* ***Színjátszó csoport*:**

Évszakoknak és ünnepeknek megfelelően szerepjátékok zajlanak a foglalkozás keretében illetve, különböző műsorokra való felkészülés irányított csoportvezetés formájában heti rendszerességgel egy órában.

* ***Ifi klub****:*

Fiataloknak szervezett csoportfoglalkozás havi egy órában, ahol kipróbálhatják azokat a módszereket, amivel saját problémáikat és függőségeiket kezelhetik. A kortárshatás fontossága miatt várunk olyan tinédzsereket is, akiknek életében nem jelenik meg a szerhasználat, a függőség. A gyermekvédelmi intézményekkel kötött együttműködési megállapodások értelmében az otthonok lakóit is szeretnénk bevonni a klub munkájába.

* ***Hozzátartozói csoport*:**

A szenvedélybetegek hozzátartozói tapasztalataink szerint sok nehézségen, szenvedésen mennek át, különösen, ha úgy érzik nem tudják hatékonyan támogatni szerettüket. Ebben kapnak segítséget társaiktól és a szakemberektől e kétheti egy órás foglalkozás keretében.

* ***Csoportfoglalkozás Bogáton***

2013-ban előzetes igények alapján havi rendszerességgel indult csoportfoglalkozás Bogáton, a Fővárosi Önkormányzat Idősek Otthonában. A korábbi felkérésnek megfelelően először kétheti majd havi rendszerességgel jelentek meg 2016-ban is a Szolgálat munkatársai az otthonban. Az otthon szakemberei és lakói általi igényeket követve egyéni beszélgetéseket is tartottunk. Az így megkezdett csoportos és egyéni munkát 2017-ben is szeretnénk folytatni.

A csoportfoglalkozásokon túl szabadidős programokat, ***kirándulások****at* is szervezünk gondozottaink számára. 2016-ban Pannonhalma nevezetességeit és környékének szépségeit fedeztük fel. Azt tapasztaljuk, hogy ezek a kirándulások olyan élményeket adnak számukra, mely hosszú ideig az emlékezetükben él, lelkileg megújulnak, feltöltődnek, ezen kívül szabadidejüket is hasznosan eltölthetik. Nem egyszer mondták és fogalmazták meg, hogy a szolgálat nélkül nem jutottak volna el ezekre a helyekre.

* ***Ernuszt Kelemen Gyermekvédelmi Intézmény (Kőszeg)***

A gyermekotthoni intézményben minden hónap második csütörtök délutánján egy órás időtartamban nyílik alkalmunk a 14-18 év közötti fiatalokkal való együttműködésre, közös gondolkodásra. Cél a prevenciós tevékenység erősítése, illetve a már kialakult probléma kezelése. Változatos témák keretében elsődleges feladatunk a bizalom megalapozása a fiatalok irányába. Filmvetítéssel, kötetlen beszélgetésekkel nyitunk az otthon lakói felé.

* ***Dr. Nagy László EGYMI (Gencsapáti)***

Hasonló feladatot látunk el az együttműködési megállapodás értelmében ebben a gyermekotthonban is minden hónap harmadik csütörtökjén, hasonló időkeretek között. Egyéni beszélgetéseknek is teret biztosítunk igény szerint.

* ***Vas Megyei Területi Gyermekvédelmi Szakszolgálat és Gyermekotthon (Szombathely)***

A szombathelyi intézményben minden hónap első csütörtökjén van lehetőségünk csoport foglakozást tartani. A probléma kör szintén jellemzi az itt élő korosztályt is. Különösen a drogfogyasztás, ami kiemelt nehézséget jelent a fiatalok nevelési hátterében. Kiszolgáltatottságuknak gyakran ők maguk is hangot adnak. Az önbecsülés fejlesztése, a helyes életvitel, normák kialakítása a gyerekeknél közös megfogalmazásra került a ház munkatársaival, nevelői közösségével.

**Együttműködés intézményekkel:**

**Szikla Pszichiátriai Közösségi Gondozó:** Az intézmények közötti megállapodás szerint, ha szolgálatunkhoz érkező kliens problémájának megoldása intézményi kompetenciánkat meghaladja, akkor közvetlen kapcsolatfelvétel útján a társintézménybe irányítjuk. A hozzánk forduló érdeklődők számára biztosítjuk a megfelelő tájékoztatást is a társintézményről. Gyakran összemosódik a pszichiátriai betegség a szenvedélybetegséggel, és nehéz meghatározni, hogy melyik alakult ki először. A kompetenciahatárokat ismerve, szakorvosunk segítségével iránymutatást adunk a klienseknek és ezek alapján tovább irányítjuk őt.

**Pálos Károly Szociális Szolgáltató Központ és Gyermekjóléti Szolgálat**: Szombathely és kistérségében látják el a családsegítés és gyermekjóléti, gyermekvédelmi feladatokat. Közös munkánk során több alkalommal kaptunk jelzést a Szolgálattól, hogy vegyük fel a kapcsolatot mind az érintettel, mind a családjaikkal, ott ahol a Szolgáltató Központ munkatársai szenvedélybeteg problémával találkoztak. Kérésükre munkatársaink felkeresték a családot, mely révén elkezdődött a segítő, együttműködő kapcsolat.

**Intaháza – Mesteri (Pszichiátriai Rehabilitációs Osztály):** Az intézménnyel kötött megállapodás nagyon hatékony, hiszen a gyógykezelésre szoruló betegeinket lehetőség szerint fogadja az intézmény. Lehetőséget biztosítunk betegeinknek, hogy a kórházi kezelést követően is újra fel tudják venni a szolgálattal a kapcsolatot.

**Kábítószer Egyeztető Fórum:** A megállapodás során a következők kerültek meghatározásra: a Szolgálat vállalja, hogy segítséget nyújt a hozzáforduló szenvedélybetegek számára, ezen belül is a deviáns életvitelű, drog problémákkal küzdő fiataloknak, valamint vállalja a fiatalok körében végzett prevenciós előadások megtartását is. Mindehhez szóróanyagot is biztosít.

**Humán Talentum Bt.:** A Humán Talentum Bt. és a Szolgálat kölcsönösen vállalja, hogy a vele kapcsolatba került szenvedélybeteg illetve deviáns életvitelű fiatalt, az igényeire és szükségleteire figyelemmel egymáshoz irányítja.

**Kékkereszt Egyesület:** A Kékkereszt Egyesület minden hétfőn tart csoportfoglalkozást, melyen a szolgálat munkatársai is lehetőség szerint részt vesznek. Az Egyesület tevékenysége egyházi vetületű, mely ilyen formában kapcsolódik intézményünk szelleméhez. A csoporton résztvevő személyek részben absztinensek, de vannak olyanok is, akik még szerhasználók. A Kékkereszt Egyesülettel való kapcsolatunk során próbáljuk feltárni a potenciális rászorulókat és mind szélesebb körben tájékoztatni a résztvevőket a közösségi ellátás széleskörű szolgáltatásairól.

**Vas Megyei Kormányhivatal Munkaügyi Központja:** A Munkaügyi Kirendeltség azon túl, hogy tájékoztatást nyújt az általa biztosított szolgáltatásokról, készséges segítséggel támogatja klienseinket ügyeik intézésében. Gyakran kerül sor arra, hogy klienseink gondozóik kíséretében keresik fel a Központ ügyfélszolgálatát.

**Városi Gyámhivatal:** rendszeres és jó kapcsolatot ápolunk a Városi Gyámhivatal hivatásos gondnokaival a közös ügymenetek kapcsán. Esetmegbeszéléseket gyakran folytatunk közösen.

Az idei évben volt lehetőségünk megújítani korábbi együttműködési megállapodásokat, köztük a Humán Civil Ház, Vas Megyei AE és Am Klubok Tagjainak Egyesületével, Kékkereszt Egyesülettel, illetve az egyes szolgálatok közötti megállapodásokat is megerősítettük.

**Konferenciák, rendezvények, események:**

A 2016-os évben a következő programokon vettünk részt:

* Karitász intézményvezetői megbeszélések
* 20.évforduló megünneplése
* Szupervízió, havi rendszerességgel
* Házszentelés
* Szociális héten való részvétel, előadások tartása
* Nagyböjti Lelkigyakorlat Körmenden, keresztút Kemenestaródfán
* Húsvéti vásár- a csoport által készített tárgyak értékesítése
* Zarándoklat: Celldömölk
* Kirándulás Pannonhalmára
* Kertrendezés a nyár folyamán
* Szent Márton és Szent Erzsébet ünnepi szentmisén való részvétel
* Kiállítás megnyitó a Győri Hittudományi Főiskola szombathelyi tagozatán
* Részvétel a budapesti Kattárs programon
* Márton napi, karácsonyi vásár- a csoport által készített tárgyak értékesítése
* Kékkereszt Egyesülettel, gyermekotthonokkal való szoros együttműködés
* Terepgyakorlat biztosítása főiskolai hallgatók számára

1. **Összegzés:**

Szolgálatunk a 2016-os évre tervezett előírásoknak megfelelően teljesítette munkáját. A mindennapi feladataink elvégzését segíti a szupervízor rendszeres havi jelenléte, ahol megelőzve a kiégést, sor kerül a segítők segítésére is. A szolgálat tavaly is megjelent a különböző internetes közösségi portálok oldalain. Nagyobb lélegzetű cikk jelent meg rólunk a Vas Népében is. Az érintettek és hozzátartozóik számára továbbra is személyesen, telefonon, interneten illetve levélben érhető el a szolgálat. Heti 40 órában, rugalmas munkaidőben nyújtjuk szolgáltatásunkat, alkalmazkodva a klienseink igényeihez. A kapcsolattartás során célunk, hogy az ellátott absztinensé váljon vagy amennyiben ez nem lehetséges (erős abúzus esetén) mérsékelt szinten tartva függőségéből adódó problémáit, képessé váljon megromlott pszicho-szociális helyzetének javítására, valamint az újabb visszaesések elkerülésére.

A Szolgálat a mindennapi tevékenységeit összehangolva törekszik professzionális szakmai munkát végezni, melyet a jövőben is még több pályázati lehetőséget, forrást keresve próbál meg folytatni.

1. **A terápiás kapcsolatok alakulása:**

A Rév Szolgálat elmúlt éves tapasztalata alapján általánosságban elmondható, hogy a legtöbb kliens alkoholprobléma miatt kereste fel intézményünket. 2016-ban ez a szám 40 fő volt, azaz (74,07%), 8 fő hozzátartozóval (14,81%), 3 fő kábítószerfüggő (5,55%), 2 fő speciális függőséggel élő (polytoxikomán) egyénnel (3,7%) és egy fő gyógyszerfüggővel (1,85%) tartottuk rendszeresen kapcsolatot. A nők aránya valamelyest csökkent a korábbi évekhez képest: férfi 32 fő (59,26%), nő 22 fő (40,74%) kereste fel a Szolgálatot 2016-ban.

**Adataink: *Rév Szenvedélybeteg Közösségi Gondozó***

2016. január 1 – december 31. között 54 fő vette igénybe szolgáltatásunkat (együttműködési megállapodással rendelkeztek), ebből az év során lezárt megállapodások száma 6, új felvétel 13. Az év végi záráskor összesen 50 fő rendelkezett aktív együttműködési megállapodással.

1. **Statisztikai adatok:**

A statisztikai adatok a Rév Szenvedélybeteg Közösségi Gondozó 2016. január 1-december 31. közötti érvényes együttműködési megállapodással rendelkező kliensek számát (54 fő) mutatja.

***I.diagram*** :Életkort tekintve az elmúlt évben meghatározó volt a 51 és 60 év közöttiek aránya,2016-ban azonban a 40-64 év közöttieké. Megfigyelhető, hogy nemet illetően bár a férfiak voltak többségben,a nők aránya is jelentős.

**Életkor szerinti megoszlás 2016.**

***II. diagram:*** Munkaügyi státuszt tekintve az elmúlt évben a rendszeresen foglalkoztatottak voltak legtöbben. Őket követik a gazdaságilag inaktívak, a munkanélküliek száma csökkent.

**Munkaügyi státusz szerinti megoszlás 2016.**

***III. diagram:*** A függőségek típusát tekintve továbbra is az alkoholfogyasztás miatt segítséget kérők száma a legmagasabb (29 férfi és 11 nő). Hozzátartozók száma nem változott (8 fő), a politoxikomán szerhasználók száma ezúttal stagnált (2 fő). 3 fő kábítószer abúzus miatt kereste fel a szolgálatot, illetve egy gyógyszerfüggő kért közösségi ellátást.

**Függőség szerinti megoszlás 2016**

**Szakmai beszámoló**

**2016.**

**Rév Szenvedélybeteg Nappali Ellátó**



**Szakmai beszámoló**

**2016.**

A Rév szenvedélybeteg nappali ellátó 2010. január 1-étől működik a Wesselényi u. 24 szám alatti intézményben 20 férőhellyel. Mára már, mint székhelyen működő ellátásként van nyilvántartva a működési engedély alapján. 2015. novemberétől a férőhelyek száma 40 főre emelkedett.

***Munkatársak köre:***

Főállásban:

1 fő szakmai vezető szociális munkás

Megbízási szerződéssel:

1 fő terápiás munkatárs szociális munkás

1 fő terápiás munkatárs szociális gondozó és ápoló

A szermentessé válás hosszú és nehéz gyógyulási folyamat. A szenvedélybetegek, miután elhagyták a szer fogyasztását, hosszú fiziológiai és pszichológiai elvonást élnek át. A legtöbb szerfüggő élete csak a szer megszerzése körül forog, ez adja a mindennapi élet ritmusát számukra. Célunk egy olyan egyénre szabott rehabilitációs program kidolgozása, mely a hasznos időtöltést ad a mindennapjaikhoz, és így a „normálisnak” mondható életvitelt újra elsajátíthassák.

A szenvedélybetegek ellátása során a célunk, hogy a rehabilitáció után visszaintegrálhatóak legyenek a korábbi közösségbe, társadalomba. A cél elérése érdekében felvilágosító, tanácsadó, tájékoztató, kulturális, szabadidős, képzési és családi programokat szervezünk.

***Ellátottak köre:***

A nappali ellátás a szenvedélybetegség különböző szakaszában lévő, más-más motivációjú, személyes bevonódás mértékét tekintve eltérő helyzetben lévő szenvedélybetegek, addiktív problémával küzdők megsegítésére irányul.

**Azok a személyek jelennek meg :**

* akiket szenvedélybetegségük miatt korábban fekvőbeteg-gyógyintézetben kezeltek, illetve rehabilitációs intézményben gondoztak
* akik az absztinencia fenntartásában kérnek segítséget
* akiknél már az addiktív probléma megjelent, de még nem kerestek fel egészségügyi szakellátást,
* még aktív szerhasználók, viselkedési addikcióban szenvedők
* hozzátartozók, érintettek

A szer fogyasztása által személyiségük és magatartásuk –a legtöbb kliensnél tapasztalható- zavart mutat. Egzisztenciális és családi problémákkal küszködnek. Nagy százalékban munkanélküliek, rokkantnyugdíjasok, illetőleg hajléktalanok.

Segítségre van szükségük ahhoz, hogy visszailleszkedjenek a társadalomba, megtanulva újra saját korlátaikat.

**A nappali ellátás célja, feladata:**

A cél a szenvedélybetegek komplex bio-pszicho-szociális rehabilitációjának segítése, önsegítő aktivitásuk támogatása, az integráció és reintegráció, valamint a **társadalmi kirekesztettség megakadályozása**, a kliens környezetében élők - a társadalom - **negatív attitűdjének megváltoztatása**.

Nappali megnevezés arra utal, hogy adott helyiségben napközbeni ellátásokat nyújt szenvedélybetegek részére. Fontos, hogy ezek a szolgáltatások a kliensek széles köre számára legyenek elérhetőek, és a szenvedélybetegségből adódó sokrétű problémára egyéni megoldások megtalálását segítse elő.

A szer vagy viselkedési addikció hatásaiban nemcsak az azzal élő, visszaélő egyén érintett, hanem a családtagjai, a szűkebb, tágabb környezete is, ezért a szolgáltatásoknak nem elég csak az egyént megcélozni, hanem a környezetében élők számára is elérhető ellátásokat kell biztosítani a szenvedélybetegek nappali ellátása keretében.

A szolgáltatás egyéni szükségletekre alapozott, hosszabb távú ellátásokat kínál, amely nagymértékben épít a kliensek aktív és felelős részvételére, valamint a nyitott programokon résztvevők kooperatív készségére.

Az ellátásban résztvevők életkorát tekintve a korhatár 16. betöltött életév.

**Biztosított szolgáltatások:**

A szenvedélybetegek nappali ellátása hétfő – csütörtök - péntek reggel 8 órától 16 óráig, kedd és szerdai napokon pedig 8-18 óráig vehető igénybe.

A terápiás szerződés és a házirend által kialakított kereteknek megfelelően alakul a nappali ellátók élete, melyben jelenleg 40 fő szenvedélybetegnek tudunk lehetőséget biztosítani.

A Nappali Ellátásban résztvevők személyi tisztálkodási és a személyes ruházat mosási lehetőségével élhetnek. Hétköznapokon egyszeri meleg élelmet, valamint teát, kávét biztosítunk számukra. A kedvezményes étkezési lehetőséget egy városi iskolakonyhával kötött szerződés biztosítja a klienseink részére, melynek elfogyasztására az ebédlő ad lehetőséget. Az étkezésért kedvezményes térítési díjat kell fizetni, amelynek összegét a nyugdíjminimum %-ban, és keresetük arányában állapítunk meg. Továbbá segítséget nyújtunk a hivatalos ügyek intézésében, szabadidős programok szervezésében, szakellátás hozzájutásához, munkavégzés lehetőségének szervezésében, életvitelre vonatkozó tanácsadásban, életvezetés segítésében, speciális önszerveződő csoportok támogatásában.

2016. január 1 – december 31-ig az új regisztrált ellátottak száma 22 fő. 2016 év során lezárásra került ellátottak száma 11 fő. 2016. december hónap 31 napján ellátásban lévő, aktív megállapodással rendelkező ellátottak száma 40 fő.

* **Orvosi program**

A programban 1 fő pszichiáter dolgozik heti 2 nap. Az intézményben működő másik két szolgálat által nyújtott szolgáltatások révén a nappali ellátást igénybe vevők is kérhetik az intézmény pszichiáter szakorvosának segítségét.

* **Szociális támogató program**

# A szociális végzettségű terápiás munkatárs végzi a kliensek szociális támogatását. Olyan „case-manager” szerepet vállal, amely tevékenység során a klienseket egyénileg segíti, vezeti a kapcsolatrendszer működtetése által a gyógyításban.

Feladata, hogy az egész rehabilitációs folyamaton végigkísérje, végigvezesse a klienst: gondozás az intézményi rehabilitáció alatt, feltárja a belső és külső (természetes és mesterséges) erőforrások rendszerét (ügyintézés, segítségnyújtás, munkahelyteremtés, életvezetési segítség stb.) valamint, ha szükséges megszervezi a kliens utógondozását is.

Közreműködik a rehabilitációs terv végrehajtásában, esetlegesen más szakemberhez irányítja kliensét, munkáját magas szinten végzi.

Legfontosabb a kliens családjával, mikrokörnyezetével való szoros kapcsolat kiépítése, erősítése, hogy az alkalmas legyen a kliens visszafogadására, a vele való együttélésre.

**Terápiák:**

* **Egyéni terápia:**

Azokat a klienseket vonjuk be az egyéni terápiába, akik még képtelenek csoport előtt beszélni problémájukról, ugyanakkor biztosak a szertől való absztinenciájukban.

Én-erősítő pozitív énkép-kialakító, személyiség-átstrukturáló beavatkozás, amely az állapottól függően lehet rövid, vagy hosszú terápia, ahol sor kerülhet a szenvedélybetegség kialakulásának és az egyéni életút összefüggéseinek feltárására és az egyéni motiváció felmérésére is.

* **Csoportterápia:**

A nappali ellátót igénybe vevők pszichoterápiás foglalkozásai szorosan összekapcsolódnak az intézménynél folyó munkával, lehetőség nyílik részt venniük a csoportfoglalkozásokon.

Csoportfoglalkozásaink: Biblia csoport, Életmód csoport, Szabadidős csoport, Érintett csoport, illetve új foglakozásként jelent meg idén a színjátszó-, a hozzátartozói csoport, a kultúrklub és az ifi klub. Ellátottaink alkalomszerűen látogatták az Életmód csoportot, Biblia csoportot.

**Szabadidős tevékenységek:**

A szabadidő hasznos és kulturált eltöltéséhez biztosítunk sajtótermékeket, társasjátékokat, sporteszközöket, tömegkommunikációs eszközöket. A szabadidős tevékenységek legfőbb koordinátorai a terápiás munkatársak. A nappali ellátó gondozottai részére az elmúlt évben is szerveztünk az intézményben rendezvényeket, zsíros kenyér partit,sütőtök partit. Ünnepekhez kötődő szokásokat elevenítettünk fel: magyar szabadságharcot, ádventi időszakot, aradi vértanúkra emlékeztünk, farsangi ünnepséget tartottunk,torna és ének, kézműves termékeket készítettünk.

Pannonhalmán kirándultunk, megnéztük Pannonhalma nevezetességeit, egy egész napot töltöttünk közösen a kliensekkel.

**Munkaterápia:**

Klienseink számára könnyen elsajátítható, akár otthon is végezhető népi kismesterségek tanítására vállalkoztunk, és vállalkozunk a jövőben is, mint varrás, hajtogatás, gyöngyfűzés, szalma és csuhétermékek készítése, gipszöntés, agyag használata stb., melyek elsajátítása javíthat a finom motorikus mozgás, a kreativitás, az anyagok viselkedésének megtapasztalása valamint a napi rendszerességű munka, elfoglaltság. A strukturált mindennapok megkönnyíthetik visszakerülésüket a munkaerőpiacra.

**A munka számukra az alkotás örömével egyenlő, mely védett és gyógyító körülmények között zajlik napi négy órában.**

Klienseink nagyobb toleranciával, a konfliktusok kezelésével, a partneri elfogadással, megértéssel, ugyanakkor követelményekkel, elvárásokkal is találkoznak. Szociális gondozók irányítják és segítik őket. Ezen sokrétű tevékenység finanszírozásához folyamatosan pályázati lehetőségek szükségesek.

A **gyógyító foglalkozások** egy erre a célra kialakított műhelyben zajlanak, melyeket szociális gondozó irányít. Az előállított termékeket árusítjuk különböző vásári alkalmakkor. A termékek értékesítéséből származó összeg felét munkajutalomként kapják meg, a fennmaradó részből pedig alapanyagokat vásárolnak, és közösségi programokat szerveznek.

A foglalkoztatás során a legfőbb cél az önértékelés javítása: a kliensek önmaguk örömére alkotnak, az első alkotásaikat hazaviszik, elajándékozzák.

Az értékesítéssel biztosítják, hogy képesek maradandó és eladható terméket készíteni. Saját munkakörnyezetükre is odafigyelnek: részt vesznek annak takarításában, és egyéb, kisebb ház körüli teendőkben.

A 2016. évi szociális hét programján helyet kapott intézményünk és klienseink munkáinak bemutatása.

**Alapelveink:**

**Önkéntesség:**amely jelenti, hogy a házirend megismerése után eldöntheti a kliens részt kíván-e venni az általunk felkínált rehabilitációban.

**Rendszeresség:** amely jelenti, hogy a rehabilitációban, gyógyítási folyamatban a felek betartják a szerződésben foglaltakat, és rendszeresen tartják a kapcsolatot.

**Fokozatosság:** amely a rehabilitáció legfontosabb alapelve, kis lépésektől a nagyok felé.

**Egyénre Szabottság:** amely azt jelenti, hogy figyelembe kell vennünk az egyéni tulajdonságokat, betegséget, képességeket, készségeket, jártasságot.

**Átmenetiség**: a klienst motiválni kell minden lehetséges módon, hogy minél előbb visszatérhessen a munka világába, és az önálló életvitelbe.

* **Rehabilitációs munkalehetőség:**

Az elmúlt év során a nappali ellátásban résztvevő klienseink számára rehabilitációs foglalkoztatatási lehetőséget tudunk biztosítani. Intézményünkben megváltozott munkaképességű embereket foglalkoztat az EPCOS Kft., illetve az iQor Kft.

* **Ügyintézés**

Klienseinknek szociális, jogi és egyéb problémáik vannak. A szociális munkás naponta segíti őket ezen ügyek intézésében.

**A Nappali Ellátók igénybevételi módja:**

A Nappali Ellátóba felvehetők azok a személyek, férfiak és nők egyaránt, akik önként kérik felvételüket, vagy orvosi javaslatra keresik fel intézményünket. Az intézményi jogviszony határozatlan időtartamú.

A felvételi kérelem beadása után a szakmai team megbeszélése alapján az intézményvezető dönt a felvételről, s ezután előgondozást végzünk.

A nappali ellátóink tehát nyitottak, mindenki számára könnyen elérhetők, hozzáférhetők. Az egyéni bánásmód még ember közelibbé teszi a rehabilitációs munkát, melyet minden dolgozó a szívén visel, és a lehető legjobb megoldást keresi az adott problémára.


A szolgáltatást igénybevevő és a szolgáltató közötti kapcsolattartás legtöbbször telefonos kapcsolat útján és család látogatások során valósul meg.

**Szupervízió**


Célja a mindennapi munka tapasztalataiból való tanulás elősegítése és a folyamatos szakmai személyiségfejlődés biztosítása. Ezzel megakadályozható a segítő munkát végzők kiégése.

**Statisztikai adatok** 2016. január 1 – december 31.


2016. december 31-én összesen 40 fő vette igénybe szolgáltatásainkat.



Az elmúlt évekre is jellemző, hogy a közép korosztály tagjai jelennek meg leginkább a kliensi körben, ugyan akkor az idősebb korosztályban is egyre gyakoribb a szerhasználat.



Az ellátottak probléma szerinti megoszlását tekintve alkoholproblémának kezelésével, koffein- illetve dohányzás leküzdése miatt került ellátottaink körébe.



**Szakmai beszámoló**

**2016**

**Hársfa-ház Pszichiátriai- és Szenvedélybetegek Nappali Ellátója**

****

**Szakmai beszámoló**

**2016.**

**Az intézmény megnevezése:**

Szombathelyi Egyházmegyei Karitász Hársfa-ház, Pszichiátriai-és Szenvedélybetegek Nappali Ellátó

**Az intézmény székhelye:** 9700 Szombathely, Nagy Lajos király u. 47.

**Az intézmény alapfeladatai:** Szenvedélybetegek nappali ellátása,

/20 fő/

Pszichiátriai betegek nappali ellátása,

/60 fő/

**Az intézmény jogállása:**  A Szombathelyi Egyházmegyei Karitász

szakosított intézménye. Nem önállóan gazdálkodó intézmény

**Alapítás ideje:** 1999. november 01.

**Fenntartó szerv:**  Szombathelyi Egyházmegyei Karitász

**Az intézmény ellátási területe, célcsoportja**

A nappali ellátók esetén jelenleg is Szombathely város és kistérsége területén lakók.

**Az intézmény célja:**

Az intézményben nyilvántartásba vett, a perifériára szorult szenvedélybetegek és pszichiátriai betegek reintegrálása a társadalomba.

**Az intézmény személyi és tárgyi feltételei:**

Az intézményünkben foglalkoztatott szakemberek száma 2016. évben 7 fő.

Ebből jelenleg 4 fő határozatlan idejű munkaszerződéssel rendelkező főállású alkalmazott és

3 fő megbízási jogviszonnyal rendelkező szakember./pszichiáter szakorvos, lelkész, művészeti csoportvezető/

**Képzések:**

Az év során részt vettünk több szakmai továbbképzésen, rendezvényen, konferencián (Szociális Hét, Egészség hét)

Az intézmény a dolgozók számára havonta egyéni ill. csoportos szupervíziós lehetőséget biztosít.

**Tárgyi feltételek:**

2014. január elejétől az átalakított épületben a földszinten foglalkoztató műhelyek, zuhanyzók, kerültek kialakításra, ill. a felső szintre való feljutást biztosító lépcsőnjáró került beszerelésre.

A nappali ellátás biztosításához szükséges közösségi terek, irodák, tárgyalók kerültek kialakításra az emeleten.

**Szakmai tevékenység bemutatása:**

A Szombathelyi Egyházmegyei Karitász és a Szombathely Megyei Jogú Város Önkormányzata együttműködési, ellátási szerződés keretében biztosítja működésünket.

Intézményünk két jól elkülöníthető, de szorosan összefüggő szervezeti egységből állt

1. Szenvedélybetegek Nappali Ellátója, férfiak és nők számára egyaránt látogatható. (20 fő).
2. Pszichiátriai betegek Nappali Ellátója, férfiak és nők számára egyaránt látogatható (60 fő)

**Általánosságban a Pszichiátriai és Szenvedélybetegek Nappali Ellátásáról:**

Személyes gondoskodást nyújtó alapszolgáltatás, a tizennyolcadik életévüket betöltött fekvőbeteg-gyógyintézeti kezelést nem igénylő pszichiátriai és szenvedélybetegek részére, amely az öntevékenységre, az önsegítésre épülve biztosítja az ellátást igénybe vevők igényei alapján a kulturális, szabadidős, önismereti, képzési, lakossági és családi programok, találkozók szervezését, lebonyolítását. Lehetőséget biztosít a napközbeni tartózkodásra, védett környezetben történő 4 órás munkavégzésre, társas kapcsolatokra, valamint az alapvető higiéniai szükségletek kielégítésére.

A nappali ellátás célja, hogy a pszichiátriai és szenvedélybetegek integrált és teljes jogú tagjai maradjanak a társadalomnak, ill. olyan terápiás programokat is kell biztosítani, amelyek hozzájárulnak az ellátottak társadalmi re-integrációjához.

Kiemelt feladatunk a pszichiátriai és szenvedélybetegek minél szélesebb körének elérése, fogadása. A szerhasználatnak, valamint járulékos ártalmainak csökkentése, a változás elindítása és segítése. Az életmód, életvitel váltásának ösztönzése, az utógondozás, illetve a visszaesés megelőzése.

Az ismeretek átadása, az önértékelés erősítése, a magatartás és a kapcsolatok megváltoztatása, az erőforrások feltárása. A szenvedélybetegek nappali intézményének nem feladata az alkohol-, drog- és egyéb függőségi problémával küzdő személyek egészségügyi gondozása, azonban az intézményben szervezett foglalkozások, és programok révén törekszünk az életmód-változtatás ösztönzésére, a visszaesés megelőzésére.

A nappali ellátásban felvételt nyertek közül, akinek legalább 40%-os egészségkárosodása van lehetőséget kap napi 4 órában könnyű fizikai munkát végezni. Amennyiben nincs rokkantsági fokozata annak a szabadidő hasznos eltöltése mellett (lsd: programok résznél) a terápiás életvezetést segítő programokba kerül bevonásra.

A pszichoterápiás folyamatban előtérbe helyezzük az egyénre szabottságot, a rendszerességet, fokozatosságot, következetességet. Akkor és annyit segítünk, amelyet az egyén megkíván. A szolgáltatásaink igénybevételének az alapja az önkéntesség, őszinteség.

A bekerüléshez a felekezeti hovatartozást nem vesszük figyelembe, de fontosnak tartjuk a lelki gondozást.

Ellátott célcsoport jellemzői:

A ***pszichiátriai betegek*** jelentős része halmozottan hátrányos helyzetű: betegségük mellett anyagi gondokkal is küzdenek, sokuknak nincs versenyképes végzettsége, egy idő után sokan elszigetelődnek családjuktól is, s végleg magukra maradnak. A rendszerváltást követően ugrásszerűen megnőtt azoknak az elhagyatott embereknek a száma, akik feleslegessé váltak munkahelyükön.

Egzisztenciális kiszolgáltatottságuk sok esetben párosult lelki problémákkal, s vezetett alkoholizmushoz, depresszióhoz, szellemi és szomatikus leépüléshez. Pszichiátriai betegeink legtöbbje rokkantnyugdíjas, illetve betegségük korai kezdete miatt nem rendelkeznek munkaviszonnyal. Betegségük miatt alkalmazkodási és kapcsolatteremtési nehézségeik vannak. Életkorukat tekintve, 18 évtől- idős korig, férfiak és nők egyaránt.

***Szenvedélybetegek esetén*** intézményünkbe azokból a pszichiátriai és szenvedélybeteg alap- és szakellátást végző intézményekből kerülnek be a kliensek, ahol már megszabadultak szerfüggőségüktől és pszichológiai függőségük is oldottabb.

*A szenvedélybetegek* nagyobb része szakképzetlen, alacsony iskolai végzettségű, tartósan munkanélküli, megváltozott munkaképességű.

A szer fogyasztása által személyiségük és magatartásuk –a legtöbb kliensnél tapasztalható- zavart mutat, nehezebben kezelhetők, néhány esetben agresszívek lehetnek.

Egzisztenciális és családi problémákkal küzdenek, egy idő után sokan elszigetelődnek családjuktól is, s végleg magukra maradnak. Többen elkövettek már szuicid kísérletet, hiszen kiszolgáltatottságuk sok esetben párosult lelki problémákkal, s vezetett alkoholizmushoz, depresszióhoz, szellemi és szomatikus leépüléshez. Betegségük miatt (a pszichiátriai betegekhez hasonlóan) alkalmazkodási és kapcsolatteremtési nehézségeik vannak. Férfiak és nők egyaránt igénybe veszik a szolgáltatást, 18. életévtől idős korig jellemzően.

A kábítószer fogyasztás miatt önként jelentkezőket is fogadunk, aki szeretnének életmódot váltani. Az itt folyó terápiás foglalkozások lehetőséget adnak a változás elérésére.

**Az elmúlt egy év összegzése.**

Nyitott csütörtökök:

2014 óta folyamatosan működik, célja: hogy szervezett formában kapjanak széleskörű tájékoztatást azok, akik érdeklődnek a ház szolgáltatásai iránt. A Munkaügyi Központtal az Önkormányzattal, Karitász csoportokkal felvettük a kapcsolatot. Facebook oldalunkon is próbáljuk elérni a célközönséget! (Hársfa-ház)

Így elindítottuk a nyitott csütörtök programot: Minden héten **nyitott csütörtök** délelőttök várják az érdeklődőket és hozzátartozóikat. Tájékoztató előadást tartunk (kb: 1.5-2 óra) melyen a Hársfa- ház vezetője, egy terápiás munkatárs valamint a munkáltató képviselője-telephelyvezető vesz részt. Itt lehetőség van kérdéseket feltenni, próbamunkát végezni valamint a Hársfa ház bemutatása és körbejárása is megtörténik

Kedvezményes- támogatott étkezés biztosítása.

Heti szinten 35-45 fő veszi igénybe az ebédrendelés lehetőségét. Három menüből lehet választani és házhoz szállítják. Közel 60-70%-át támogatást megkapják a 680 Ft-os adagárból. Egy szervezett apparátus látja el az ebédek megrendelését, ételhordók ellenőrzését-átvételét, lemondások kezelését, reklamációk kezelését, ételhordók kiosztását, az ebédek térítési díjának kiszámítását, ebédfizetés lebonyolítását, elszámolást a Karitász pénzügyi csoportja felé.

Párbeszéd Fórum:

2014 óta sikeresen működik minden 2. hónapban tartunk **Párbeszéd Fórumot** –ahol jelen vannak a Nappali Ellátásban felvettek (közel 70 fő). Terápiás munkatársak, munkáltató -Move képviselői, Karitász vezetőségéből képviselő. A problémák, megoldásra váró feladatok, célok, házszabályzat kerül megbeszélésre. Próbálunk közösen döntéseket hozni- szavazással döntünk (jelenlévők 50%+1 fő) a közösséget érintő kérdésekben. A mediációs (konfliktuskezelés) technikák alkalmazásával próbálunk mintát mutatni a problémásnak tűnő helyzetek megoldására. Rendkívül jó tapasztalataink vannak és azt látjuk, hogy a fejlődés elengedhetetlen velejárója, hogy egy kicsit megálljunk és visszatekintsünk mit, hogy csináltunk az elmúlt hónapban. Az előretekintéskor a következő hetek megtervezésekor pedig próbálunk tanulni a múlt hibáiból!

Mentori és koordinátori rendszer:

Amikor bevonódunk egy döntésbe akkor magunkénak érezzük azt! Az idő ezt igazolta. Jelenleg a programnaptárunk-amelyet a nappali ellátásba felvettek javaslatára velük együtt hoztunk létre és folyamatosan újítgatjuk….ennek az összetartásnak az eredménye.

Koordinátorok- az ellátottak köréből delegáltak (2-3 fő)

Mentorok- a Karitász dolgozói a terápiás munkatársak.

A koordinátorok és mentorok együtt alakítják a nappali ellátás programjait.

Egyéni foglalkozások:

Folyamatosan a terápiás munkatársak rendelkezésre állnak az ellátottak számára és lehetőséget biztosítanak a négyszemközti konzultációra. Az egyéni foglalkozások célja a segítő beszélgetések kapcsán- egyéni képességfejlesztés, különös tekintettel a problémamegoldásra. Továbbá életvezetési tanácsadás nyújtása, természetes támogatórendszer megismerése, bővítése.

Heti rendszeres programjaink:

A mentori és koordinátori munka eredménye az alábbi programnaptár:

**Heti szinten kerül kifüggesztésre és a facebook oldalunkra is felrakjuk.**

Kívánságkosár- Kézműves csoport - Művészeti csoport- Beszélgetések József Atyával –Pszichiáter szakorvosi konzultáció- Meridián torna - Torna Klárival - Film Klub, Női Klub – Természetgyógyász előadások, Szabadidős programok- csocso, sakk. ping-pong… )

Pszichofitnesz, angol nyelvtanfolyam, Tanúságtevő csoport

Közösségi programjaink:

*Részletes fotósorozat látható a facebook oldalunkon.(Hársfa ház)*

1. Közös műsoros megemlékezés az 1848-49-es forradalom és szabadságharc évfordulójáról
2. Stációs szentmiséken, Nagyböjti Keresztúton, Egyházmegyei Zarándoklaton részt vettünk.
3. Vásárosmiskei Levendula házba látogattunk el, ahol a Hársfa ház művészeti csoportjának kiállítását tekintettük meg.
4. III. Batyus bál is megszervezésre került. Társ intézményeinkből is hívtunk bálozni vágyókat.
5. Előadás: „Hogyan szoktam le a dohányzásról?” Horváth Éva előadása
6. Okozz örömet segíts másokon a virtuális világban című programunk keretében (szekrénysorokhoz, mikrohullámú sütőkhöz, TV-hez, tűzhelyhez, ingyen juthattak hozzá a nappali ellátás során.)
7. Egészség hét keretén belül szomatodráma mint terápiás módszerrel ismerkedtünk meg.
8. Ruhagyűjtést szerveztünk és átadtuk a plébániáknak.
9. Szent Márton ünnepségen való részvétel.
10. Szent Erzsébet napi ünnepség szentmise keretében a Jézus Szíve Templomban (Önkéntesek avatása, díjátadás)
11. Részt vettünk a Karitász szervezésében a művészeti csopotok alkotásaiból nyílt kiállításon.
12. Karácsonyi ünnepséget tartottunk a Hársfa-házban. Színjátszó körünk –misztériumi játékokat adott elő.
13. „Hársfa ház közösségéért”díjat alapítottunk, ami idén is kiosztásra került a Karácsonyi ünnepség keretében 2 főt jutalmaztunk.

##### Munkánkat a szociális munka alapelveit rögzítő Etikai Kódex alapján végezzük.

Nappali Ellátónk programja a Házirendben, gondozási és foglalkoztatási tervben meghatározott elvek alapján történik.

**Nappali Ellátás a diagramok tükrében:**

2016-ban 597 foglalkozást vezettünk a nappali ellátás során.

A nappali ellátás látogatottsága 2016-ban 6254fő.

2016-ban a Hársfa házban 190 féle foglalkozást bonyolítottunk le.

1562 óra zajlott a közösségi programokról, terápiás foglalkozásokról a Hársfa házban a nappali ellátás keretében.

A nappali ellátás során 22férfi és 38 nő vett részt 2016-ban.

**Az intézmény célkitűzései:**

Alapvető célunk, hogy az intézmény által nyújtott szolgáltatások (pszichiátriai és szenvedélybetegek nappali ellátása) színvonalát emeljük. Ennek érdekében elsősorban tárgyi feltételeink állagának megőrzését, annak fejlesztését tartjuk szem előtt (pincehelyiség közösségi célokra történő hasznosítása)

Lehetőségeinkhez mérten minél több szabadidős, kulturális programban szeretnénk részt venni és szervezni klienseink számára.

Szakmai munkánk színvonalának emelése érdekében dolgozóink számára képzési, továbbképzési és szupervíziós lehetőségeket (szupervízor és lelkész segítségével) biztosítunk, mellyel a kliensek érdekében végzett támogató munkát is jobbá, hatékonyabbá tudjuk tenni.

**Szakmai beszámoló**

**Szikla Pszichiátriai Betegek Nappali Ellátója**

**2016.**

****

**Az intézmény megnevezése:**

Szombathelyi Egyházmegyei Karitász Szikla Pszichiátriai Betegek Nappali Ellátója

**Az intézmény székhelye:**

9700 Szombathely, Hollán Ernő u. 14.

Elérhetősége: Tel: 0694/318-560

Fax: 0694/318-560

E-mail: szikla.nappali@gmail.com

**Az intézmény alapítója és fenntartója:**

Szombathelyi Egyházmegyei Karitász

Székhelye: 9700 Szombathely, Hollán Ernő 14.

Elérhetősége: Tel: 0694/318-560

Fax:0694/318-560

E-mail: szombathelyikaritasz@gmail.com

**Az intézmény jogállása:**

A Szombathelyi Egyházmegyei Karitász szakosított intézménye. Nem önállóan gazdálkodó intézmény.

**Az intézmény szakmai felügyeleti szervei:**

Nemzeti Rehabilitációs és Szociális Hivatal

Vas Megyei Kormányhivatal Közigazgatási Hivatala

Katolikus Szociális Módszertani Intézet

Magyar Államkincstár

Állami Népegészségügyi és Tisztiorvosi Szolgálat

Szombathelyi Egyházmegyei Karitász

**Az intézmény ellátási területe:**

A Szombathelyi Kistérség Többcélú Társulását alkotó települések

**Az intézmény személyi feltételei:**

Főállásban:

Intézményvezető: 1 fő

Végzettség: szociálpolitikus

Szakmai vezető: 1 fő

Végzettség: szociális munkás

Terápiás segítő: 4 fő

Végzettség: 1 fő szociális gondozó, szervező

1 fő szociális gondozó és ápoló

1 fő érettségi

1 fő teológus

Megbízási szerződéssel: lelkész, szupervízor, pszichiáter szakorvos

**Tárgyi feltételek:**

Az intézmény Szombathely belvárosában található, tömegközlekedési eszközzel könnyen megközelíthető, 100 méteren belül található a helyközi buszpályaudvar, valamint a helyi autóbuszjáratok megállója is. Az épület akadálymentesen megközelíthető, és az épületen belül is biztosítottak az akadálymentes közlekedés feltételei. Az emeletes épületben lift működik.

A nappali ellátó bútorzata, berendezési és felszerelési tárgyai megfelelnek az ellátottak életkori sajátosságainak, egészségi és mozgásállapotának. Rendelkezik közösségi együttlétre, pihenésre, személyi tisztálkodásra, a személyes ruházat tisztítására, az étel melegítésére, tálalására és elfogyasztására szolgáló helyiségekkel.

A nappali intézmény helyiségei:

* a régi épületben egy 72 m² földszinti nagyterem, amely foglalkoztatóként és közösségi rendezvények helyszíneként is működik
* az új épületben 4 foglalkoztató helyiség került kialakításra, egy 30 m²-es helyiség a földszinten, valamint 3 helyiség az emeleti részen (22 m²- es varroda, 33 m² - es kreatív műhely és 18 m²-es festőműhely)
* 32 m² - es nappali ellátó iroda
* öltözők,
* teakonyha,
* férfi és női mellékhelyiség a földszinti és az emeleti szinten
* valamint két akadálymentes mellékhelyiség is a kliensek rendelkezésére áll.

**Az engedélyezett férőhelyek száma:** 90 fő

**Ellátottak köre:**

Klienseink tizennyolcadik életévüket betöltött, fekvőbeteg-gyógyintézeti kezelést nem igénylő pszichiátriai betegek.

2016. március 10-től ellátottak száma 90 főre bővült. Ebből férfi 32 fő, nő 57 fő. A várólistán 0 főt tartunk nyilván. Az intézmény kihasználtsága folyamatosan 100% -os.

Nemek szerinti megosztás

Életkor szerinti megosztás

18-39 éves 29 fő

40-59éves 42 fő

60-64 éves 14 fő

65-69 éves 4 fő

Iskolai végzettség:

8 általános: 30 fő, szakmunkás: 31 fő, érettségi: 23 fő, főiskola: 5 fő

**Az intézmény célja, feladata:**

Szombathely Megye Jogú Várossal, a Szombathelyi Kistérséggel, és az egyházmegye területén a plébániai egyházközségekkel és települési önkormányzatokkal kötött együttműködési megállapodások alapján szociális alap és szakosított ellátást biztosít pszichiátriai betegek számára.

A nappali ellátás célja, hogy a 18. életévüket betöltött fekvőbeteg – gyógyintézeti kezelést nem igénylő pszichiátriai betegek integrált és teljes jogú tagjai maradjanak a társadalomnak, illetve re- integrálódjanak a közösségbe.

**Az intézmény szolgáltatásai:**

Az intézmény az ellátást igénybe vevők részére szociális, egészségi, mentális állapotuknak megfelelő napi életritmust biztosító szolgáltatást nyújt,a helyi igényeknek megfelelő közösségi programokat szervez, valamint helyet biztosít a közösségi szervezésű programoknak, csoportoknak.A szolgáltatás nyitott formában, az ellátotti kör és a lakosság által egyaránt elérhető módon működik.

Helyet biztosítunkközösségi együttlétre,pihenésre, személyi tisztálkodásra, a személyes ruházat tisztítására, az étel melegítésére, tálalására és elfogyasztására.

**Szolgáltatásaink****:**

-szabadidős programok szervezése,

*-*hivatalos ügyek intézésének segítése,

-munkavégzés lehetőségének szervezése, az önálló munkavégzéshez szükséges készségek fejlesztése

*-* életvitelre vonatkozó tanácsadás, életvezetés segítése,

*-*speciális önszerveződő csoportok támogatása, működésének, szervezésének segítése.

*-*szükség szerint az egészségügyi alapellátás megszervezése, a szakellátásokhoz való hozzájutás segítése,

-egészségügyi ellátás körébe tartozik a felvilágosító előadások szervezése, tanácsadás az egészséges életmódról, torna lehetőségének biztosítása, valamint a mentális gondozás.

Mindezt az öntevékenységre, az önsegítésre építve.

A pszichiátriai betegek nappali intézményében olyan programokat biztosítunk, melyek lehetővé teszik az ellátást igénybe vevőnek a társadalomba, a korábbi közösségébe történő visszailleszkedését. Ennek keretében az intézmény programjai nyitottak, kívülállók számára is hozzáférhetőek. Bekerülésnél a vallási hovatartozást nem vesszük figyelembe, de fontosnak tartjuk a lelki gondozást. Ebben nagy szerepet vállal a Karitász lelkésze, akihez a heti bibliafoglalkozáson kívül is bármikor bizalommal fordulhatnak.

A nappali intézmény működésének nem része a pszichiátriai gondozás, de szükség szerint kapcsolatot tartunk az ellátott kezelőorvosával, vagy az ideggondozóval, továbbá a hozzátartozókkal, valamint olyan személyekkel, akik fontos szerepet játszanak az ellátott életében.

**Kreatív- alkotó csoportfoglalkozások**

Bizonyított tény, hogy az alkotó tevékenység, mint az önkifejezés egy fajtája, közvetlenül is hat a pszichiátriai betegekre, csökkenti a bennük lévő feszültséget. Az emberi beszédközlés során gyakran fontos jelentések kifejezésére nincs szavunk, mert hiányzik vagy kevésnek bizonyul a szándékolt üzenet kifejezésére. Ilyenkor a szó helyére a művészeti tevékenységek, a festés, rajzolás, stb. lép. Célunk elsősorban nem kimagasló művészeti alkotások létrehozása, hanem az, hogy a csoport tagjai megpróbálják ily módon kifejezni magukat.

**Csoportfoglalkozások:** festés, agyagozás, gyöngyfűzés, varrás, kötés, horgolás, kézimunkázás, dísztárgyak, használati tárgyak készítése természetes anyagokból (pl. szalmatárgyak, csuhébabák, stb.), rongyszőnyeg, faliszőnyeg szövése, valamint a zenehallgatással egybekötött alkotó foglakozások.

**Biblia- beszélgetés az élet dolgairól**

A Karitász lelkésze által irányított csoport, melynek célja, hogy a keresztényi értékrend, az erkölcs, hit, vallás kérdéseiben utat mutasson és lelki egyensúlyt, lelki békét nyújtson a csoporttagok számára.

**Torna**

Klienseink lelki fejlődése mellett a testi egészségükre is gondot fordítunk. Heti rendszerességgel vehetnek részt tornaórán, mely minden izomcsoportot megmozgat. Figyelmet fordítunk az egészségkárosodások megelőzésére, valamint a már kialakult deformitások korrigálására. A mozgás öröme kihat a lelkiállapotukra is, ezáltal jobb közérzetet biztosít.

**Filmklub-foglalkozásokon készült képek megtekintése**

Hetente egyszer délután filmnézéssel lehet kikapcsolódni, valamint lehetőség van arra is, hogy a korábbi foglalkozásokon készült fényképeket megtekintsék.

**Színjátszókör**

Az aktuális ünnepekhez kapcsolódóan készül a társulat egy-egy színdarabbal, melyet a társaik szórakoztatására adnak elő.

**Dalos percek**

Heti rendszerességgel vallásos énekeket, valamint népdalokat tanul és ad elő a csoport, amellyel feltölti a résztvevők lelkét pozitív érzésekkel.

**Névnapi köszöntés**

Havi rendszerességgel megrendezésre kerülő program, mikor az aktuális havi névnaposokat megköszöntjük, kis ajándékkal és műsorral kedveskedünk nekik.

**Német nyelvoktatás**

Hetente egy alkalommal van lehetőségük klienseinknek a nyelvismeretüket gazdagítani, szókincsüket bővíteni.

**Kedvenc verseink**

Ezen foglakozás alkalmával – ami havi rendszerességgel kerül megrendezésre – klienseink készülhetnek verssel, színdarab részlettel vagy más prózai mű részlettel, amit aztán előadnak társaiknak. Ezáltal olyan élmények, érzések és emlékek is a felszínre kerülhetnek, melyeket talán már rég elfeledettnek hittek.

**A csoportfoglalkozások célja** a manuális, ill. koncentrációs készségfejlesztésen túl, hogy ki tudják próbálni teherbírásukat, hogy a jövőben egy adott munkahelyen, vagy célszervezetnél is képesek legyenek teljesíteni, helytállni. Valamint lelki feltöltődést biztosítanak az érzelmi egyensúly elérése érdekében.

**Terápiás segítők**

A terápiás segítők folyamatos fejlődésére is gondot fordítunk, szakmai továbbképzéseken, rendezvényeken és konferenciákon vesznek részt. Lelki épülésüket a karitász lelki vezetője és egy szupervízor segíti.

Munkánkat a szociális munka alapelveit rögzítő Etikai Kódex, a Házi rend és a Szakmai programban meghatározott elvek alapján végezzük.

Intézményünkben főiskolai, egyetemi hallgatók (Nyugat Magyarországi Egyetem, Hittudományi Főiskola, stb.) számára is gyakorlati terepet biztosítottunk, valamint iskolai közösségi szolgálat keretében fogadtuk a középiskolás tanulókat is.

**Az intézmény célkitűzései:**

Szakmai céljaink megvalósulása elsősorban klienseink pszichés, mentális egyensúlyi állapotán mérhető le. Az évek óta hozzánk járó pszichiátriai betegek állapota stabilizálódott, betegségükkel megtanultak együtt élni, elfogadják önmagukat, társaikat. A kreatív foglalkozások során fokozatosan megismerik saját képességeiket és korlátaikat. A közös munka, a sok beszélgetés elősegíti a mentális egyensúly megteremtését, személyiségfejlődésüket, önértékelésük javulását, a közösségbe való visszailleszkedésüket.

**Szakmai beszámoló**

**2016**

**Szikla Közösségi Pszichiátriai Gondozó**



**Szakmai beszámoló**

**2016**

A Szombathelyi Egyházmegyei Karitász Szikla Közösségi Pszichiátriai Gondozójában a normatív támogatás alapján végeztük a pszichiátriai betegek ellátását Szombathely város közigazgatási területén és a szombathelyi kistérség 39 településén. Az intézmény kötelezően teljesítendő feladatmutatója 2016. március 9-ig 41 fő, március 10-től 48 fő volt. A szolgálat 2016. december 31-én 49 pszichiátriai beteg gondozását végezte, az év folyamán összesen 51 főt látott el.

**A Szombathelyi Egyházmegyei Karitász Szikla Közösségi Pszichiátriai Gondozójának működési leírása**

Az intézmény általános leírása

1. Elnevezése: Szikla Közösségi Pszichiátriai Gondozó
2. Székhelye: 9700 Szombathely, Hollán Ernő u. 14.

Tel./fax.: 94/318-975

Tel.: 30/903-7522

E-mail: szikla@szikla.t-online.hu

1. Az intézmény alapítója és fenntartója

Elnevezése: Szombathelyi Egyházmegyei Karitász

Székhelye: 9700 Szombathely, Hollán Ernő u 14.

Tel./fax: 94/318-560

E-mail: szombathelyikaritasz@gmail.com

Számlavezető és számlaszám: OTP Bank Rt. 11747006-20209380

Adószám: 18889741-2-18

 A fenntartó:

* jóváhagyja a Szervezeti és Működési Szabályzatot
* működteti a Szikla Közösségi Pszichiátriai Gondozót
* ellenőrzi és jóváhagyja a szolgálat költségvetését
* kinevezi a szolgálat koordinátorát
* gyakorolja a munkáltatói és felügyeleti jogokat

Az intézmény felügyeleti szervei:

1. Katolikus Szociális Módszertani Intézet
2. Szombathelyi Egyházmegyei Karitász
3. Szombathelyi Egyházmegyei Hatóság
4. Katolikus Karitász
5. Szombathely Megyei Jogú Város Önkormányzata
6. Nemzeti Rehabilitációs és Szociális Hivatal
7. Vas Megyei Kormányhivatal Gyámügyi és Igazságügyi Főosztály

Szociális és Gyámügyi Osztály

1. Magyar Államkincstár

A finanszírozási szerződésben kötelezően vállalt feladatmutató jelenleg: 48 feladategység

**Munkatársak köre**

Személyi feltételek (főállású munkavállalók)

*Szolgálatvezető - közösségi koordinátor*: 1 fő

*Végzettség*:

általános szociális munkás

közösségi pszichiátriai gondozó-koordinátor

*Közösségi gondozó:* 2 fő

*Végzettség*:

* 2 fő szociális ápoló és gondozó, közösségi pszichiátriai gondozó

A szolgálat munkájában lelkész, szupervízor, és pszichiáter szakorvos vesz részt megbízási szerződéssel. A teammunka résztvevői továbbá mentálhigiénés szakember, az ellátott kezelőorvosa, háziorvosa, gondnoka, családgondozója, terápiás segítője, pszichiátriai szakápolója, esetlegesen gyermekjóléti szolgálat munkatársa, gyámügyi ügyintéző.

*Tárgyi feltételek*

* Az ingatlan, amelyben a Szikla Közösségi Pszichiátriai Gondozó működik a Hollán Ernő u. 14. sz. alatti egyházi tulajdonú ingatlan. Az ingatlan tömegközlekedéssel könnyen megközelíthető, a belváros területén helyezkedik el, az utcáról könnyen elérhető. A diszkréció biztosított, a belső kialakítás lehetővé teszi a be- és kiléptetést oly módon, hogy a nem kívánt váratlan találkozások elkerülhetők legyenek. A szolgálat egy földszintes, műemlék jellegű lakóépületben található. Az épületet 2003-ban újították fel teljes mértékben, ennek megfelelően jó állapotban van, teljes alapterülete: kb. 280 négyzetméter

*Az épület helyiségei*

* 1 fogadóhelyiség, előtér
* 1 terápiás szoba, mely a segítő beszélgetésekre alkalmas
* teakonyha
* mellékhelyiségek
* 85 m 2 nagyságú rendezvényterem
* udvar (rendezett, közösségi célra alkalmas) 100 m2

**A Karitász által működtetett Szikla Közösségi Pszichiátriai Gondozó célja, feladata**

A közösségi pszichiátriai ellátás célja, hogy az általa gondozott pszichiátriai betegek integrált és teljes jogú tagjai maradjanak a társadalomnak, illetve reintegrálódjanak a közösségbe.   
Ennek érdekében a gondozás és a pszichoszociális rehabilitáció minden formáját a pszichiátriai beteg otthonában, illetve lakókörnyezetében biztosítja. Segítséget nyújt a pszichiátriai betegek számára egészségi és pszichés állapotuk javításában; meglévő képességeik és készségeik megtartásában, illetve fejlesztésében; a mindennapi életükben adódó konfliktusok feloldásában és problémáik megoldásában; a szociális és mentális gondozásukban, és az egészségügyi ellátáshoz való hozzájutásukban. A szolgáltatás olyan hosszú távú, egyéni szükségletekre alapozott gondozást kínál, amely nagymértékben épít az ellátottak aktív és felelős részvételére, valamint a természetes közösségi erőforrásokra.

**Az ellátottak köre**

* elsősorban a saját otthonukban élő, nem veszélyeztető állapotú pszichiátriai betegek Szombathelyen és a kistérségben, akiknek a betegsége ambuláns szakellátás mellett egyensúlyban tartható, és akik életvitelükben valamint szociális helyzetük javításában igényelnek segítséget;
* a tüneteket mutató, de eddig pszichiátriai kezelés alatt nem álló, illetve a pszichés zavar kialakulása szempontjából veszélyeztetett személyek;
* a szociális intézményben élő, vagy hosszabb kórházi kezelés alatt álló pszichiátriai betegek, akik lakóhelyükön stabil háttért és kontrollt igényelnek

**A közösségi pszichiátriai ellátás szakmai tartalma, szolgáltatásai**

A közösségi pszichiátriai ellátás szolgáltatásai:

* Problémaelemzés, problémamegoldás:

1. a személyes célok meghatározásának segítése (a kliens állapotához és helyzetéhez igazítja a viszonylag könnyen teljesíthető elvárásokat, amelyek elindíthatják a pozitív irányú változást)
2. a változtatásra motiváló tényezők feltárása,
3. problémamegoldó beszélgetések;

* Készségfejlesztés:

1. életvitellel kapcsolatos tréningek szervezése vagy közvetítése,
2. az önellátásra való képesség javítása és fenntartása;
3. tájékoztatás a betegséggel kapcsolatos tudnivalókról, az ahhoz való alkalmazkodás és kezelés teendőiről;

* Pszicho-szociális rehabilitáció:

1. a munkához való hozzájutás segítése,
2. a szabadidő szervezett eltöltésének segítése,
3. szabadidős, önsegítő csoportok, támogató hálózatok szerveződésének segítése,
4. tanácsadás, információnyújtás az egészségügyi, szociális, gyermekvédelmi ellátások és szolgáltatások, valamint a foglalkoztatási, oktatási, lakhatási lehetőségek igénybevételéről.

A szolgálat munkatársai a fenti szolgáltatásokat az ellátott otthonában illetve lakókörnyezetében — az ellátott személyes céljaira és egyéni szükségletekre alapozva, egyéni gondozási terv alapján — személyesen biztosítják vagy közvetítéssel, szervezéssel, tanácsadással segítik az azokhoz való hozzájutást. A szolgáltatásnyújtás rendszerességét az ellátottal közösen kialakított gondozási tervben, megállapodásban foglaltak határozzák meg. Multidiszciplináris teamet az ellátott szükségletei szerint a szolgálat koordinátora hívja össze.

Az egyéni segítő beszélgetéséken, készségfejlesztésen túl klienseink csoportfoglalkozások is részt vehetnek.

**Csoportmódszereink**

Az ellátottak körének biztosított csoportmódszerekkel elsődleges célunk, hogy a hozzánk forduló pszichiátriai betegek otthonukból kimozduljanak, hasznosan, konstruktívan töltsék szabadidejüket, újra megtapasztalják a „közösséghez tartozás” érzését, ezzel is segítve a későbbi munkavállalást, a társadalmi reintegrációt.

*Biblia csoport – „Beszélgetések az élet dolgairól”*

A Karitász lelkésze által irányított csoport, melynek célja, hogy a keresztényi értékrend, az erkölcs, hit, vallás kérdéseiben utat mutasson és lelki egyensúlyt, lelki békét nyújtson a csoporttagok számára. A csoport tematikája elsősorban az egyházi ünnepekhez igazodik, emellett atya által elmondott rövid történetek, tanmesék személyiségfejlesztő hatása is fontos.

*Életmód csoport*

Pszichiáter szakorvos vezetésével működő csoportfoglalkozás, mely keretében a betegek információkat kapnak a betegségükkel kapcsolatos tünetekről, a gyógyítás lehetőségeiről, a gyógyszerszedés fontosságáról, a betegségük okozta életviteli problémák, nehézségek kiküszöböléséről. A közös együttlétek során a hasonló problémákkal küzdők megismerhetik és erősíthetik, támogathatják egymást. A csoport az intézmény megalakulása óta működik, sok esetben önsegítő jelleggel intézményen kívüli programokat (kiállításokon való részvétel, cukrászda- és színházlátogatás) is szerveznek tagjai.

A természetes támaszok, a pszichiátriai beteg mikrokörnyezetében élők – családtagok, barátok, szomszédok - a gyógyulás, ill. a pszichés egyensúlyi állapot fenntartása szempontjából fontos erőforrások, az ő támogatásuk is része a közösségi gondozásnak.

*„Figyelj rám!” csoport*

A csoport nyitott csoportként működő verbális csoport, amelynek célja az ellátottak kommunikációjának, önismeretének, életviteli készségeinek fejlesztése. A csoport keretében az aktuális évfordulókról, világnapokról is megemlékezünk.

*Szabadidős csoport*

Az ellátottak számára szervezünk különféle programokat, melyek az előzőekben említett csoportok részét nem képezik. Ezek a programok a különféle kirándulások, természetjárás, egészségnap, farsang, karácsonyi előkészület – koszorúkötés – valamint kulturális eseményeken való részvétel.

Az intézményben működő nappali ellátóval közös szervezésben működik *a német nyelvi csoport*, melynek tagjai kétheti rendszerességgel tanulhatják a nyelvet, ill. meglévő tudásukat frissíthetik fel.

**A szolgálat és az igénybevevők közötti kapcsolattartás módja**

A gondozás során a szolgálat munkatársai otthonukban, személyesen keresik fel az ellátottakat, lehetőség szerint telefonon is tartják a kapcsolatot, szükség esetén az intézményben is fogadják a pszichiátriai betegeket, és azok hozzátartozóit. A szolgálat az ellátottak számára személyesen, telefonon, elektronikus úton és levélben is elérhető.

A közösségi pszichiátriai gondozó szolgáltatásainak igénybevétele önkéntes és minden esetben ingyenes.

**2016. statisztikai adatok**

(2016.12.31-i állapot szerint)

**Az egyéni segítő beszélgetéseket ill. a csoportfoglalkozásokat nézve**

Az év során az összes ellátott (51 fő) több, min 50 %-a az egyéni segítségnyújtáson túl a csoportfoglalkozást is igényelte. Állapotjavulásukat, annak egyensúlyban tartását a csoportmódszerek is elősegítik, itt főként a kommunikációs és a társas-kapcsolatok kialakításához szükséges készségeik fejlődésén, fejlesztésén van a hangsúly.

**2016 évben megvalósult programjaink**

Január hónap a ház felszentelésével kezdődött.

Februárban a Rév Szolgálat 20. évfordulója alkalmából rendezett ünnepségen vettünk részt.

Márciusban, a húsvéti készülődés során, a nagyböjtben Kemestaródfán, ill. Körmenden szerveztek az ottani önkéntesek a karitász dolgozói számára lelki gyakorlatot, klienseinkkel Magyarlakot választottuk a keresztút helyszínéül.

Áprilisban a hagyományos egyházmegyés zarándoklat helyszíne Celldömölk volt.

Április-május-június hónapokban több képzésen is részt vettünk antidiszkrimináció, esélyegyenlőség témakörben, ill. személyiségfejlesztő tréningeken.

Májusban klienseinkkel a Jeli Arborétum virágzó rododendronjait csodálhattuk meg.

Júniustól részt vettünk a nardai gyermektáborban a közösségi szolgálatot teljesítő diákok és az önkéntes felnőtt segítők munkájának szervezésében.

Júniusban klienseinkkel az ölbői Szent Miklós Gyógyfüves Házba kirándultunk.

Júliusban az Emlékműnél megrendezésre került Szent Márton Találkozó programjainak voltunk aktív részesei.

Augusztusban palacsinta- és gulyáspartit szerveztünk intézményünkben, valamint az új kenyér ünnepét tartottuk meg. A Savaria Történelmi Karnevál rendezvényein is részt vettünk.

Szeptemberben klienseinkkel egy teljes napot a Balatonnál töltöttünk. Keszthelyi múzeumokat kerestünk fel, hajókiránduláson vettünk részt és a Szent Mihály dombi Halászkápolnánál jártunk.

Októberben rózsafüzér imádságon vettünk részt a Székesegyházban. A hónap végén szüreti mulatságot szerveztünk. Továbbképzésként közösségi konferencián voltunk Budapesten.

Novemberben a Karitász védőszentjének, Szent Erzsébetnek ünnepét önkénteseinkkel a szőllősi Jézus Szíve Plébánián ünnepeltük.

Decemberben Mária zarándoklatot szerveztünk a Székesegyházba. A Weöres Sándor Színház előadásán vettünk részt ellátottainkkal, a Castellum Teaházba látogattunk el, és karácsonyi ünnepséget és agapét rendeztünk.

A 2016-os év során több alkalommal kaptak klienseink almaadományt az Élelmiszerbanktól.

Az év során továbbra is gyakorlati terepet biztosítottunk szociális képzésekben résztvevő hallgatók számára, ill. lehetőséget nyújtottunk közérdekű munka letöltésére.

Rendszeres kapcsolatban voltunk a szombathelyi és kistérségi szociális ellátórendszer szereplőivel, egészségügyi szolgáltatókkal, pszichiátriai osztállyal és gondozóval, rehabilitációs intézetekkel.

Szakmai továbbfejlődésünk érdekében részt vettünk a „Szociális hét” rendezvényein, konferenciákon, szakmai fórumokon, képzéseken, városi programokon. Lelki töltődésünket a havi rendszerességgel megtartott dolgozói szupervíziók és bibliaórák segítették.

Szakmai céljaink megvalósulása elsősorban klienseink pszichés, mentális egyensúlyi állapotán mérhető le, ami a rendszeres egyéni segítő beszélgetés mellett csoportfoglalkozáson is résztvevő betegek esetében lényegesen stabilabb képet mutat. Tapasztalataink szerint klienseink többsége a hosszú távú gondozásnak köszönhetően évekig nem szorul kórházi kezelésre, családtagjaik pedig alkalmazkodási, probléma-megoldási- és életviteli készségeik pozitív irányú változását jelzik vissza.

Az általunk gondozott betegek kb. harmada folyamatosan dolgozik a védett, ill. nyílt munkaerőpiacon, amely számukra az „én is értékes vagyok” szemléletet erősíti.

Szombathely, 2017. január 30.

Tuczainé Régvári Marietta Dr. Sámsonné Sándor Ágnes

karitász igazgató intézményvezető